Ko gero vienintelis gyvūnas šioje planetoje,  kuris yra taip plačiai paplitęs ir taip plačiai gali būti naudojamas- tai yra avis. Tai ir gyva žoliapjovė sodyboje, maisto šaltinis, o jau avies vilna tai yra ekologiškas bei atsinaujinantis žaliavos šaltinis kuris yra panaudojamas labai plačiai. Iš jos gaminami  siūlai mezgimui, audimui, techniniai veltiniai bei audiniai. Taip pat nuo seno  pastebėtos vilnos velimosi savybes. Veliama gali būti viskas: apavas, apranga, rankinės, kepurės, aksesuarai. Taip pat veltinis yra naudojamas ir interjere. Gaminami paveikslai, kilimai. Vilna netgi yra naudojama statybose-dedama tarp rąstų, statomi net patys namai -jurtos. Įterpus vilną į žemę, ji panaudojama kaip trąša augalams. Iš avies kailių siuvami kailiniai, kepures. O ar žinojote, kad avys yra tikrai ne vienintelis gyvūnas žemėje nuo kurio yra kerpama vilna? Ar kada matėte gyvai kaip yra kerpama avis? O gal smalsu būtų tai išmėginti patiems? Norite pamatyti kaip nukirpta vilna yra perdirbama? Norėtumėte patys išmėginti senovinį autentišką vilnos karštuvą? O gal norėtumėte patys pasigaminti autentišką suvenyrą iš vilnos?  Norite turiningai praleisti laiką tarp alpakų ir kitų vilną auginančių gyvūnų?
Visą tai ir dar kai ką daugiau pamatysite ir patirsite atvykę į edukacinę programą “Vilnos Kelias“ .
Edukacijos metu dalinamės su Jumis  žiniomis bei sukaupta patirtimi apie vilnos apdirbimo amatą. Susipažinsime su vilną ir iš tos jos patys savo rankomis pasigaminsite mielą suvenyrą. Pamatysite, bei išmėginsite Lietuvoje pagamintas senovines vilnos karšimo stakles, kitus naudojamus vilnos apdirbimo įrenginius.  Mūsų ūkyje pamatysite vilną auginančius gyvūnus (avis, alpakas, triušius ir pan.) bei kartu išmėginsime visus vilnos perdirbimo etapus nuo avies kailio kirpimo iki kol gaunamas išbaigtas gaminys. Atvykite pas mus, smagiai ir naudingai praleisime laiką!


Edukacinėje pamokoje moksleiviai susipažins su lietuvių liaudies muzikos instrumentais, jų gamybos ypatumais,  kiekvienam Lietuvos regionui būdingu ir savitu instrumento pavadinimu, jo sandara. Kaip tam tikru instrumentu išgaunamas garsas, kokios skirtingam instrumento garsui išgauti panaudotos oro virpinimo priemonės ir kaip jos siejamos su grojimo technika? Kas tam tikru instrumentu grodavo (vyrai, moterys, piemenys...)? Kokie instrumentų panaudojimo tikslai ar tai buities įrankis, apeiginė priemonė ar instrumentas naudotas pasilinksminimui? Moksleiviai išgirs skirtingais instrumentais atliekamas įvairaus repertuaro melodijas, per kurias atsiskleis specifinės kiekvieno instrumento muzikavimo galimybės. Kad geriau pažintų tam tikrų instrumentų savybes ir repertuarą, vaikai mokysis groti, arba išgauti skirtingų instrumentų, skirtingus balsus.  Moksleiviai bus mokomi gaminti šiaudo ir plunksnos birbynes, skudučius ir kt. instrumentus.

Paslauga teikiama tik kultūros ar meno įstaigoje

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Kiekvienas metų laikas su savimi atsineša ne tik naują pradžią, bet ir daugybę nuostabių spalvų, kuriomis nudažoma gamta. Spalvos puošia, maloniai kvepia ir, be abejo, skleidžia tam tikrą žinią.
Ar žinojote, kad turėdami savo mėgstamiausias spalvas, galime daug sužinoti apie save – charakterio bruožus, pomėgius ir kt.?
Taigi, jeigu jums įdomu sužinoti apie spalvas, mėgstate „spalvotus“ nuotykius, kviečiame sudalyvauti edukaciniame užsiėmime „Spalvos metų laikuose“.
Įdomi patirtis ir geros emocijos garantuotos. Iki susitikimo!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Interaktyvi ekskursija „Vilnius: 5 pojūčiai“ (8-11 kl.)

Interaktyvi ekskursija „Vilnius: 5 pojūčiai“

Pamatyk, išgirsk, paragauk, paliesk, užuosk Vilnių! Kviečiame į interaktyvią ekskursiją po Vilniaus senamiestį. Pasivaikščiojimo metu ne tik sužinosite įdomių faktų apie svarbiausias Vilniaus senamiesčio vietas, bet ir aktyviai jame dalyvausite patirdami Vilnių visais penkiais pojūčiais. Kiekvienoje maršruto storelėje dalyvių laukia įtraukiančios užduotys ir istorijos, netikėti kvapai, garsai ir skoniai.

Edukacinis užsiėmimas-ekskursija „Žaidžiu Vilnių“ supažindina mokinius su svarbiausiais Vilniaus senamiesčio kultūros paveldo objektais, pagrindiniais miesto istoriniais įvykiais ir istorinėmis asmenybėmis. Žaidybinės ir patyriminės veiklos įtraukia kiekvieną mokinį ir padeda atrasti miesto pažinimo džiaugsmą.

Edukacinį užsiėmimą veda gidė ir edukatorė Rūta Norkūnė, Interaktyvių edukacinių ekskursijų vaikams ir suaugusiems iniciatyvos „Idėjų karalystė“ įkūrėja, pažintinių knygų vaikams „Vilnius. Vija ir Meška miestinėja“ (2021 m. geriausios metų pažintinės knygos vaikams nominantė) ir „Keliaujam į pajūrį. Vija ir Meška miestinėja“ autorė.

Jei nerandate tinkamo laiko, norėtumėte keisti maršrutą ar turite papildomų klausimų, susisiekite el. paštu miestinejimai@gmail.com arba nurodytu telefonu.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Bitelių gyvenimas nuo seno yra nepaprastai įdomus ir labai saldus. Jų dėka gimsta ne tik gydantis auksinis medus, tačiau ir kvepiantis vaškas bei kitos gėrybės. Šios programos metu dvaro bitininkė papasakos, kaip ant mūsų stalo atsiranda medus, vienokie ar kitokie bičių produktai. Taip pat parodys senovinius avilius bei avilį stikliniu rėmeliu – turėsite unikalią progą iš arčiau pažvelgti į sudėtingą ir griežtai sustyguotą bičių gyvenimą. Iš darbščiosios bitininkės sužinosite, kaip senovėje būdavo liejamos žvakės iš vaško. Šį amatą išbandysite ir patys – tiesa, naudodami naujoviškesnes technologijas ir kiekvienas prisiminimui namo parsivešite po kvepiančią vaškinę figūrėlę arbą žvakę, išlietą savo rankomis. Po programos kiekvienas dalyvis bus apdovanotas Jaunojo dvariškio liudijimu.

Paslauga teikiama tik paslaugos gavėjo pasirinktoje įstaigoje (pvz., mokykloje)


Pakruojo rajono savivaldybės Juozo Paukštelio viešoji biblioteka

Kviečiame į nuostabų vaistažolių pasaulį. Apžiūrėkime labiausiai paplitusius mūsų krašte augalus, spėliokim į ką jie panašūs?  Uostykime,  ragaukime, kurkime patys kvapnią arbatą.
Kartu aiškinkimės, kada ir kur galima žoliauti, kiek rastų augalų galima su savimi pasiimti, o kokią dalį palikti?
Kurie augalai suteiks jėgos ir drąsos, o kurie nuramins? Kurie pagerins nuotaiką, pagelbės peršalus?


Mokinių ir mokytojų pamėgta, nuolat aktuali, atsinaujinusi praktinė, patyriminė edukacija "Mano kepaliukas". Tai 5ios integruotos veiklos viename 45min. renginyje (STEAM), įtraukiančios visus mokinius, atkleidžiančios jų gebėjimus ir polinkius : pasaulio pažinimas, technologijų pamoka, dailė, matematika ir lietuvių kalba. Duonos istorija pasaulyje ir Lietuvoje, duonos atsiradimas, kelias iki mūsų dienų, indų, įrankių, tradicijų kaita... Mokiniai nelieka tik stebėtojais ir klausytojais, edukacijos vedėja profesionaliai įtraukia vaikus į diskusiją: ką pastebėčiau pirmiausia, jei būčiau archeologas? Ar mokslininkai viską žino? Ką galvočiau, jei rasčiau....? Kokią išvadą padaryčiau? Kodėl gera gyventi dabar? Ar norėčiau atsidurti senovėje? Technologijų ir dailės pamokoje dalyviai susipažins ir aptars įvairių šalių tradicines duonos formas. Matematikos pamokoje skaičiuos receptūras, kepimo laikus, spręsime matematinius ir loginius uždavinius. Bus daug nuostabos ir suvokimo, kad kartais yra ne taip, kaip tu įsivaizduoji esant teisinga! Kalbos pamokoje mokiniai susipažins su lietuvių tautosaka: mono spektaklis panevėžietiška šnekta "Duona už auksą brangesnė", adaptuotas šių dienų aktualijoms (ar reikia liūdėti, jei turi mažiau, nei kiti; kaip išmokti džiaugtis šiandiena). Edukacija pritaikoma specialiųjų ugdymosi poreikių turintiems mokiniams, edukatorė renginį praveda atsižvelgdama į mokinių suvokimą, gebėjimus ir patirtį. Programos metu ugdomos pažinimo, komunikavimo, kultūrinė ir meninė kompetencijos. Vienu metu renginyje dalyvauja viena klasė/grupė vaikų. Į ugdymo įstaigą atvykstama susidarius 4-6 dalyvių grupėms.


Veidai ir vardai: ar pažįsti mūsų valstybės kūrėjus

Nacionalinis M. K. Čiurlionio dailės muziejus

Edukacinė programa leis artimiau susipažinti  su Vasario 16-tosios kūrėjais ir tarpukario Lietuvos puoselėtojais. Gimę
įvairiuose Lietuvos kampeliuose, išsilavinimą įgiję Vakarų šalių arba imperinės Rusijos universitetuose, savo profesinę ir
politinę brandą didžioji dalis Pirmosios Lietuvos Respublikos iškilių asmenybių pasiekė  Laikinojoje sostinėje - Kaune. Vasario 16-osios akto signatarai, žymūs politikai, verslo, kultūros, švietimo, sporto atstovai savo darbais  paliko labai ryškius ženklus ateities kartoms. Per du nepriklausomos Lietuvos dešimtmečius, atsidavusių kūrėjų pagalba šalis įgavo ne tik savitą, politinį, kultūrinį pavidalą. Bet ir savo išskirtiniais žemės ūkio, sporto, aviacijos ir kitų sričių laimėjimas stebino Europą ir visą pasaulį.  Šios edukacinės programos metu jos dalyviai susipažins su šiais žmonėmis bei jų darbais Lietuvai. Dirbdami komandomis ir naudodamiesi turimais išmaniaisiais įrenginiais, edukacijos dalyviai identifikuos pateiktas asmenybes, kartu su edukatoriumi diskutuos ir dalinsis įžvalgomis apie šiuos žmones ir jų atliktus darbus. Antrojoje edukacijos dalyje komandos konstruos pasakojimą apie vieną iš daugelio edukacijoje pateiktų tarpukario Lietuvos asmenybių. Vėliau savo sukurtą "gyvenimo aprašymą" komandos originaliu būdų (atlikdami veiksmą ar perteikdami nuotaiką/emociją) pristatys savo pranešimą kitiems edukacijos dalyviams ir edukatoriui.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Pilietiškumo kompetencija


Edukacija "Babilono sodų vaistinėlės turtai"

Šiandien mums įprasto ir kasdienio gėrimo arbatos istorija siekia tūkstantmečius bei atskleidžia skirtingų valstybių kultūras per arbatos gėrimo ritualus. Unikalios arbatos gėrimo tradicijos nuo seno puoselėjamos įvairiose pasaulio šalyse, o edukacijos metu paneigsime nusistovėjusią stereotipinę nuomonę, kad apie arbatą nusimano tik anglai ir kinai.
Edukacija „Babilono sodų vaistinėlės turtai“ metu, netoli Palangos esančiuose„Babilono soduose“, mokiniai ne tik sužinos daug įdomių faktų apie arbatą, bet ir degustuos ne vieną jos rūšį išskirtinėje aplinkoje t.y. prie žymiausių pasaulio architektūros statinių miniatiūrų, netgi tai šaliai būdinga muzika, taip sukuriant tikrovišką tos šalies, apie kurią kalbame arbatos gėrimo prasme kultūrą ir savitumą, estetišką aplinką. Edukaciją sudaro teorinė ir praktinė dalys. Teorinės edukacijos dalies metu (trukmė – iki 30 min.), edukacijos dalyviai sužinos apie Kinijos (kininio arbatmedžio 6 skirtingas arbatos rūšis), Japonijos (Japoniška matčia), Indijos (masala chai), Anglijos (juodoji arbata), Egipto (jamaikinės kinrožės), Nyderlandų (karamelinę)  ir Babilonų sodų prieskonių darželyje augančių žolelių arbatų vartojimo kultūrą, istoriją, tradicijas ir reikšmę. Praktinės edukacijos dalies metu (trukmė – iki 30 min.) iš Babilono sodų prieskonių daržo moksleiviai rinks vaistinių žolelių rinkinius namų gamybos arbatą , turės sugalvoti jai pavadinimą. Praktinės programos metu moksleiviai originaliai sužinos apie tradicinius Lietuvoje auginamus arbatai augalus, jų poveikį, skonius.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Interaktyvus spektaklis-žaidimas "Uch-Ach-Ajajai arba Kiemsargių svajonės"

Uch, Ach ir Ajajai – tai trys kiemsargiai, kiekvieną rytą šluojantys gatvelę... Neįdomus ir pabodęs darbas, pilka kasdienybė... Tačiau juose, kaip ir kiekviename iš mūsų, gyvas vaikystės prisiminimų, žaidimų, svajonių, stebuklo troškimas. Vieną rytą, jie visai netyčia pradeda žaisti: atgyja šluotos, virvės, laikraščiai ir kibirai... Žiūrovai kviečiami dalyvauti šiame žaidime, kuris netikėtai virsta keistų personažų pasirodymu. Tada prasideda linksmybės – šokiai, slėpynės, krepšinio varžybos, roko koncertas ... Viskas pavirsta nežabotu vaikiškos fantazijos šėlsmu. Žiūrėdami spektaklį, dalyvaudami jame, vaikai prisiliečia prie kito žmogaus vaizduotės, turtina savo pažinimą, kurio dėka tarsi įgyja daugiau „plytų“ savo vaizduotės pastatams. Suaugę aktoriai scenoje tarsi žaidžia, kviečia prisijungti, žaisti kartu, leisdami vaikui susitapatinti su spektaklio personažais, dalyvauti spektaklio veiksme. Taip vaikai skatinami bendrauti, įsijungti į komandinį žaidimą, pasitikėti draugais. Spektaklis beveik be teksto, tačiau jame labai daug veiksmo, dinamikos, muzikos ir įvairių emocijų. Bendravimas be žodžių ugdo vaikų mąstymą, plastikos, gesto, judesio suvokimą. Tai labai vizualus, spalvingas reginys, turintis objektų teatro, klounados elementų. Apibendrinant ugdomuosius spektaklio aspektus, galima teigti, kad spektaklio – žaidimo forma ugdo mąstymą, vaizduotę, kūrybiškumą, socialinius įgūdžius, tuo pačiu formuodami vertybių skalę, vaiką, kaip asmenybę. Per žaidimą galima išmokti tolerancijos vienas kitam ir kitokiam, galima labai įdomiai praleisti laiką ir be mobiliųjų telefonų ar kompiuterių, kiekvienos dienos spalvos ir atradimai priklauso tik nuo mūsų pačių. Tad žaiskime, fantazuokime, svajokime ir tuomet kiekviena diena bus spalvinga ir pilna stebuklų. Ir dar – labai svarbu turėti tikrą draugą. Branginkime draugystę.


Lėlių ir objektų teatro spektaklis „Molinis sapnas“ (Nuotolinė paslauga)

Virtualus edukacinis spektaklis „Molinis sapnas“ - patraukliai ir inovatyviomis priemonėms pasakoja apie svarbiausius Lietuvos istorijos įvykius ir reikšmingiausias datas: pirmąjį paminėjimą analuose, Žalgirio mūšį, Lietuvos pasidalijimą XVIII amžiuje, Nepriklausomybės atkūrimą 1918 m. vasario 16 d., tremtį, Dariaus ir Girėno skrydį, Baltijos kelią, Sausio 13-ąją. Pagrindinis istorijos herojus – gatvės menininkas, pasitelkęs senuosius amatus ir šiuolaikines technologijas „žaidžia“ su vaikais Lietuvos istoriją nuo LDK susiformavimo iki šių laikų. Autentiškumo įspūdį sustiprina scenoje skambanti gyva muzika, tam tikrą laikmetį reprezentuojančios melodijos ir aktorių su daugiau nei 19 įvairių muzikos instrumentų atliekamos dainos. Istoriškai pagrįsti faktai spektaklyje susipina su mažojo žiūrovo fantazija: teatralizuota „istorijos pamoka“ pavirsta pažintine pramoga, patriotizmo skatinimas ir tautinės savimonės ugdymas įgauna patrauklias formas. Svarbi spektaklio atliekama misija - vaikų kūrybiškumo ugdymas, kuomet bet kuris namų apyvokos daiktas ar medžiaga gali virsti kunigaikščiu, jo žirgu, ar ant kalvos stūksančia pilimi. Spektaklyje dominuoja žaismingas, šmaikštus ir šiek tiek ironiškas spektaklio kūrėjų žvilgsnis į Lietuvos istoriją, tuo pačiu perteikiantis mokomąjį, pažintinį ir pilietišką asmenybę ugdantį turinį. Tikėtina, kad po spektaklio žiūrovai pozityviau vertins įvairias meno išraiškos formas, pagilins savo istorines žinias, supras mokymosi iš praeities svarbą. 2018 m. XXXIV profesionaliame teatrų festivalyje „Vaidiname žemdirbiams“ ir 2017 m. VIII D. Tamulevičiūtės profesionalių teatrų festivalyje Varėnoje spektaklio kūrybinei grupei įteikti prizai už „Geriausią spektaklį vaikams“.


Be sporto neįsivaizduojame savo šiandieninio gyvenimo. O kas gi buvo tie asmenys, kuris pradėjo kurti organizuotą Lietuvos istoriją, pradėjo populiarinti sporto šakas, supažindino lietuvius su sporto varžybomis, pirmenybėmis ir čempionatais. Kokie buvo sportininkų laimėjimai ir nuopelnai Lietuvos sportui? Apie visa tai bus pasakojama pirmoje edukacijos dalyje. Po ekskursijos edukacijos dalyviai atlikinės praktines užduotis - orientacinį užsiėmimą. Gavę klausimus, turės surasti ir užrašyti atsakymus į pateiktus klausimus. Atsakę į daugiausiai klausimų, bus apdovanoti suvenyrais.


"Pabuskit, staklelės, pakvieskit dvarelin"

Akmenės rajono savivaldybės Akmenės krašto muziejus

Dalyviai supažindinti su kultūros paveldo objektu ir tuometinio dvaro gyvenimo kertiniais taškais. Muziejininkė papasakos apie čia gyvenusias asmenybes: dailininką Nikodemą Erazmą Ivanauską, jo žmoną Karoliną ir dukras rašytojas, rašiusias bendru Lazdynų Pelėdos slapyvardžiu. Ypatingai svarbu akcentuoti, kad Sofija Pšibiliauskienė būdama bajoraitė rašė lietuviškai, puošėsi tautiniu kostiumu, savo straipsniuose skatino rinkti etnografinius objektus, pati gebėjo puikiai austi bei konsultuodavo artimiausių apylinkių audėjas siekiančias kuo įmantriau sukomponuoti raštą ir tuo išsiskirti iš daugelio. Edukacinio užsiėmimo metu aktualizuosime amato svarbą žmonių gyvenime ir perduosime audimo pagrindus kiekvienam dalyviui sudarydami sąlygas kiekvienam norinčiam išbandyti audimą audimo staklėmis. Muziejuje yra galimybė austi dvinytėmis ir keturnytėmis audimo staklėmis. Taip pat kultūrinės edukacijos metu supažindinsime dalyvius su žemaitiškų raštų įvairove ir koloritu. Remdamiesi tautosaka, pvz. patarle "Gera audėja ir ant tvoros audžia" iliustruosime mūsų etninės kultūros ištakas bei reikšmę. Dalyviams suteiksime sąlygas pasirinkti ataudų spalvas ir parodysime, kaip audiniai prikeliami antram gyvenimui ir naujai atgimsta.


Trakų krašto kultūros ir amatų asociacija

Edukacinę veiklą veda pedagogė, tradicinė amatininkė, meistrė Sandra Makutėnienė, sertifikuotų tautinio paveldo produktų tradicinė amatininkė bei Mindaugas Makutėnas - sertifikuotų tautinio paveldo produktų amatininkas, senojo amato - muilo gaminimo puoselėtojas.
Edukacinė veikla - muilo gamyba, skatina vaikų kritinį mąstymą, ugdo mokinio kultūrinę savimonę, stiprina kūrybiškumą, ugdo komunikavimo ir pažinimo kompetencijas, formuoja mokinių kultūros vartojimo įpročius.
Edukacinės veiklos metu organizuojama ir įgyvendinama inovatyvi ir kūrybiškumą skatinanti veikla; taikomų metodų pagalba mokiniai bus skatinami generuoti idėjas, kritiškai mąstyti, kelti klausimus, įžvelgti sąsajas; bus sudarytos sąlygos mokiniams būti unikaliais, leisti kelti ir įgyvendinti savo idėjas; veiklos pritaikytos prie kiekvienos amžiaus grupės poreikių, žinių, galimybių priimti ir suvokti informaciją, formuoti mokinių kultūrinius įpročius; bus užtikrinti veiklų nuoseklumas, detalumas ir tarpusavio dermė; papildytos bendrąsios ir specialiąsias žinios, skatinant kūrybišką mokinių veiklą.
Atvykę į Trakų krašto tradicių amatų centrą vaikai susipažins su muilo gamybos istorija, senoviniais muilais, muilo gamybos būdais (pelenų, muilo akmenėlio), natūraliais muilo kvapais, amatininkų įrankiais, prietaisais ir priemonėmis muilui gaminti. Praktinėje dalyje vaikai pasigamins individualaus kvapo muilą naudodami natūralius produktus ir kvapus. Mokiniai patys minkys, derins kvapų mišinius ir suformuos unikalų muilo gabalėlį, kurį kievienas savo namuose galės naudoti savo reikmėms.
Po edukacinės veikos vaikai bus susipažinę su muilo sudėtimi, kokie yra senoviniai muilo gamybos būdai, gebės rinktis natūralesnius produktus, domėsis ir kitais sveikais bei sveikatai mažiau pavojingais reikalingais produktais.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Edukacinė programa „Laimės pasaga“ Kurtuvėnų regioniniame parke, Kurtuvėnų dvaro sodyboje, Kurtuvėnų miest., Šiaulių
raj. Nuotaikingas pažintinis nuotykis 1-2 klasių moksleiviams netradicinėje mokymosi aplinkoje, pažinti paveldo vertybes,
sužadinti kūrybines galias. Tinkama turiningai atšvęsti mokslo metų pradžią ar pabaigą. Keliaudami pagal paslaptingo laiško
aprašymą ir senovinio žemėlapio nuorodas, vaikai ieškos dingusios "Laimės pasagos" Kurtuvėnų buvusio dvaro sodybos
aplinkoje, kur susipažins su senoviniais dvaro sodybos pastatais ir vietomis, atliks smagias užduotis, aplankys parodas Svirno galerijoje, pasmalsaus tarp milžinų lankytojų centro ekspozicijoje „Kraštovaizdžio įvairovė“.  Po programos galima su grupe paiškylauti dvaro parko poilsiavietėse ir pasidalinti nuotykių įspūdžiais. Suraskime prapuolusią Laimės pasagą ir tegul ji Jums atneša laimę!


Edukacinė programa „Spalvoto taško įdėja“

Edukacija skirta 1-4 klasių mokiniams, kurie supažindinami su  taškavimo technika.  Praktikos metu taškuosime ant įvairių paviršių ir geometrinių figūrų. Praktinės dalies metu mokomės sudėlioti įvairaus dydžio ir spalvų taškus. Taškavimas lavina kūrybingumą, padeda giliai atsipalaiduoti, lavina koncentraciją, balansuoja emocijas. Dirbant lavinama vaiko motorika.


Ekskursija „Pirmosios lietuviškos knygos, spaustuvės ir bibliotekos“

Tikslas:
Moksleivių kultūrinis paveldosauginis ugdymas edukacinės ekskursijos pagalba, siekiant paskatinti juos aktyviau domėtis pirmosiomis spaustuvėmis ir bibliotekomis Vilniuje bei lietuviškų knygų gimimu.

Uždaviniai:
- aplankyti Vilniaus senamiesčio vietas, susijusias su pirmosiomis spaustuvėmis ir žymiais spaustuvininkais;
- ieškoti senųjų privačių bibliotekų, susipažinti su pirmaisiais bibliofilais;
- atkreipti didelį dėmesį į Vilniaus Universiteto biblioteką, jos knygų lobyną ir istoriją;
- daugiau sužinoti apie pirmąsias lietuviškas knygas bei jų kūrėjus;
- susipažinti su lietuviškų knygų gimimu, atsiradimo sąlygomis bei jų skirtingais likimais;
- ugdyti vaikų pastabumą, norą tyrinėti ir orientuotis senamiestyje;
- žadinti vaikų domėjimąsi savo miesto istorija bei kultūra;
- įtraukti vaikus į gyvą miesto istorijos tyrinėjimą.

Edukacinės ekskursijos metu Vilniaus senamiestyje lankysime vietas, susijusias su senosiomis popieriaus dirbtuvėmis ir spaustuvėmis, lietuviškomis knygomis bei  seniausiomis bibliotekomis. Aiškinsimės, kokie Lietuvos valdovai ir didikai turėjo didžiausią įtaką rašto kultūrai, knygų atsiradimui bei lietuvių kalbos puoselėjimui. Kieno dovanotos knygos davė pradžią Vilniaus  universiteto bibliotekai, kodėl pirmoji lietuviška knyga buvo išleista ne Lietuvos teritorijoje ir ką tokia situacija galėjo lemti valstybei. Sužinosime, kur ir kada galime pamatyti Martyno Mažvydo „Katekizmo“  originalą bei knygas iš Žygimanto Augusto kolekcijos. Aiškinsimės, dėl kokių priežasčių buvo kuriamos skirtingų konfesijų spaustuvės Vilniuje, kas jas kūrė ir joms vadovavo bei kokią literatūrą jos spausdino. Edukacijos pagalba moksleiviams suteikiama galimybė giliau pažinti senamiesčio paveldo vertybes, skatinama pagarba ir domėjimasis miestų istorija, kultūra, paveldu ir jo tausojimu.


Viešoji įstaiga Vilniaus keistuolių teatras

Tiek patiems mažiausiems, tiek ir suaugti spėjusiems Keistuolių bičiuliams puikiai pažįstamas neįtikėtinų istorijų kūrėjas – anglų rašytojas Donaldas Bissetas – ir vėl Keistuolių teatro scenoje! Kol tėveliai dar mena prieš kone trisdešimt metų ramiai savo vietoje nusėdėti neleidusias „Kitą kartą” ir „Aukštyn kojom” pasakas bei dainas, o jų atžalos drauge su žąsinėliu Viliu šėlsta spektaklyje „Pyp pyp”, režisierius Aidas Giniotis su jaunaisiais Keistuolių teatro aktoriais nenustygsta vietoje ir pristato naują muzikinį spektaklį visai šeimai – „HOP!”. Pagal penkias skirtingas D. Bisseto pasakas sudėliotas nuotaikingas teatrinis nuotykis į stebuklingą, aukštynkojišką pasaulį nuneš kiekvieną, kuris išdrįs džiaugsmingai sušukti HOP! ir pakliūti į pačių keisčiausių ir netikėčiausių istorijų sūkurį.


PASIVAIKŠČIOJIMAI PO VILNIAUS SENAMIESTĮ / RADVILŲ PAVELDAS VILNIAUS SENAMIESTYJE

Lietuvos teatro, muzikos ir kino muziejus įsikūręs Mažuosiuose Radvilų rūmuose. Radvilos-įtakingiausia Lietuvos Didžiosios Kunigaikštystės kunigaikščių giminė , laikomi vos ne faktiniais Lietuvos valdovais. Vilniuje turėję 9-ias rezidencijas. Užsiėmimo metu vaikščiosime po Vilniaus senamiestį ieškosime, kur stovėjo jų rūmai, kalbėsime apie jų įtaką politiniame ir kultūriniame LDK gyvenime.


Kultūros edukacija „M. K. Čiurlionio pėdomis“

„M. K. Čiurlionio pėdomis" - interaktyvus spektaklis jauniesiems žiūrovams. Scenarijaus autorė ir režisierė Šviesa Šulc. Spektaklio siužetas - du karaliai, pasiklydę M. K. Čiurlionio paveikslų pasaulyje, kurie ieško savo namų, pakeliui patirdami įvairius nuotykius. Jie neprisimena, kokiame paveiksle buvo ir iš kur iškeliavo, bando pakliūti į įvairius paveikslus, bet, nepritapdami juose, keliauja ieškoti savojo. Žiūrovai padeda jiems. Staiga visi pamato berniuką, nešantį rankose karalių pilį, ir tuomet Karaliai pajaučia, kad tai yra jų namai - paveikslas „Karalių pasaka“. Viso spektaklio metu gyvai skamba M. K. Čiurlionio muzika, atliekama teatro kompozitoriaus ir atlikėjo, o moksleiviai turi progą susipažinti su muzikiniu žodynu, ženklais bei muzikos kūrimo paslaptimi. Spektaklis žavi savo estetika. Jaunieji žiūrovai pasineria į M.K. Čiurlionio simbolių pasaulį. Mokiniai patys, teatro kompozitoriaus padedami, bandys kurti muziką, ir taip išreikšti savo jausmus ir emocijas. Spektaklio metu jie bus skatinami suprasti M. K. Čiurlionio muziką, įminti paveikslų mįsles. Jaunųjų žiūrovų padedami, išėję iš paveikslo, pabuvoję kituose paveiksluose, karaliai po įvairių nuotykių, laimingai sugrįš į savąjį pasaulį.


Šiaudiniai stebuklai: sodų ir žaisliukų gamyba

Edukatorė Vaiva Neteckienė sertifikuota A kategorijos tautinio paveldo produktų amatininkė, senojo pynimo iš šiaudų amato ir kulinarinio paveldo puoselėtoja. Jos vykdomos veiklos skatina vaikų kritinį mąstymą, ugdo mokinio kultūrinę savimonę, stiprina kūrybiškumą, ugdo komunikavimo ir pažinimo kompetencijas, formuoja mokinių kultūros vartojimo įpročius.
Edukacinės veiklos metu organizuojama ir įgyvendinama inovatyvi ir kūrybiškumą skatinanti veikla; taikomų metodų pagalba mokiniai bus skatinami generuoti idėjas, kritiškai mąstyti, kelti klausimus, įžvelgti sąsajas; bus sudarytos sąlygos mokiniams būti unikaliais, leisti kelti ir įgyvendinti savo idėjas; veiklos pritaikytos prie kiekvienos amžiaus grupės poreikių, žinių, galimybių priimti ir suvokti informaciją, formuoti mokinių kultūrinius įpročius; bus užtikrinti veiklų nuoseklumas, detalumas ir tarpusavio dermė; papildytos bendrąsios ir specialiąsios žinios, skatinant kūrybišką mokinių veiklą.
Atvykę į Trakų krašto tradicių amatų centrą vaikai susipažins su namų puošmena - šiaudiniu sodu ir šiaudiniais žaisliukais. Praktinėje dalyje mokiniai susipažins su sodų ir žaisliukų rišimo istorija, tradicijomis, formomis, sužinos kaip paruošti šiaudą ir kokiais būdais jis rišamas, kiekvienas pasigamins po žaisliuką, pagrindinius sodo elementus, kuriais galės papuošti savo namus.


Pažink ir pamaitink Dvaro parko paukštelius

Šiais naujais technologijų laikais sunkiai pastebime mus supančią gyvąją aplinką, vis mažiau laiko skiriame jai pažinti. Tai labai įdomus, įtraukiantis užsiėmimas tiek pradinukams, tiek ir vyresnio amžiaus moksleiviams. Edukatorė vaizdžiai papasakos vaikams apie Kretingos dvaro parke gyvenančius paukščius. Vaikai sužinos, kokie paukščiai gyvena šalia mūsų, kokia jų nauda žmonėms ir gamtai, kuo jie maitinasi, kur suka lizdus ir daug kitų įdomių dalykų. Atsižvelgiant į dalyvių amžių ir metų laiką pasirenkama, apie kiek ir kokias paukščių rūšis pasakoti detaliau. Paprastai kalbama apie 10-15 Kretingos dvaro parke aptinkamų paukščių rūšių. Vaikai sužino kur jie gyvena, kokie jų kiaušiniai, išgirsta kaip jie čiulba, ar skiriasi patinėlio ir patelės išvaizda, o interaktyviame terminale žaisdami žaidimus išsiaiškina, kurie iš jų žiemoja Kretingos dvaro parke ir kuo juos galima lesinti žiemą. Praktinės dalies metu, atsižvelgiant į dalyvių amžių ir individualius gebėjimus, mokiniai daro pakabinamus skanėstus paukščiams: ant kartono piešia paukštį (mažesniems duodamas paruoštas trafaretas),  jį išsikerpa, tepa taukais ir klijuoja įvairų, paukščiams tinkantį lesalą. Šiuos sparnuočiams naudingus pakabukus, vaikai pasiima kartu su tikslu – juos pakabinti savo gyvenamoje vietovėje.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Lėlių teatro "Bebenčiukas" sukūrimas gali efektyviai paveikti vaikų ugdymo procesą. Ypatingą reikšmę teatro kūryba įgyja dar pradinėje mokykloje. Tai ne tik padeda ugdyti, bet ir moko per žaidimą, nes vaikams žaidimas šiame amžiuje yra pagrindinė veikla, nuolat perauganti į darbą (mokymąsi). Teatro žaidimus mėgsta vaikai. Jaunesni mokiniai mielai įsilieja į žaidimą: atsakinėja į lėlių klausimus, pildo jų prašymus, transformuojasi į vieną ar kitą įvaizdį. Vaikai juokiasi, kai juokiasi veikėjai, jiems liūdna, jie visada pasiruošę jiems padėti. Dalyvaudami teatrališkuose žaidimuose vaikai susipažįsta su juos supančiu pasauliu per vaizdus, ??spalvas, garsus. Vaikas mėgsta žaisti, ypač su bendraamžiais. Repertuaras parenkamas atsižvelgiant į mokinių amžiaus ypatumus. Susipažinimas su "aktoriaus kūrėjo" padėtimi kaupia jų emocinę, intelektualinę, moralinę, socialinę, darbo patirtį ir ją ugdo. Kiekvienas vaikas gali išbandyti save kaip aktorius, režisierius, o tai leidžia ugdyti vaiko kūrybiškumą. Geranoriško ir kantraus požiūrio vienas į kitą atmosferoje formuojasi vaikų jautrumas tikriems kryptingiems veiksmams. Balso ir kalbos pratimai taip pat lavina vaizduotę: kalbėkite lėtai, garsiai, tyliai, greitai, bosu. Pirmieji bandymai vaidinti pasakų herojus praplečia vaikų autentiškumą. Tai sudaro pagrindą domėtis mokymosi užduotimis, kurių metu pagrindinis akcentas yra žaidimai su žodžiu, su tekstu, potekste, su įvairiais žodiniais veiksmais (priekaištauti, įsakyti, atpažinti, nustebinti, paklausti, paaiškinti, skambinti). Žodis atskleidžiamas kaip pagrindinė sceninės užduoties atlikimo priemonė, kaip pagrindinis personažo kūrimo komponentas. Žaisdami skirtingus vieno veiksmo derinius su skirtingais tekstais vaikai mokosi išgirsti psichologinį kalbos išraiškingumą. Pagal išsivystymo lygį programa yra specializuota, nes formuoja ir ugdo vaikų žinias, įgūdžius ir gebėjimus lėlių teatro srityje. Pagal užsibrėžtą tikslą programa yra edukacinė.


Šv. Kalėdos - Šventiniai kultūrų atspindžiai Vilniaus senamiestyje

Kai žaliaskarės senamiesčio eglės kaip Šv. Kalėdų šaukliai mums moja iš toli, o miesto gatvės ir parduotuvių vitrinos pasipuošia margaspalvėmis girliandomis, žinome – artėja gražiausios žiemos šventės. Bet juk ne visada besiruošiant šiam magiškam laikotarpiui degdavo neoninės šviesios, mirgėdavo stikliniai žaislai. Tik dalis senųjų tradicijų pasiekė mūsų dienas. Kultūrinės edukacinės ekskursijos metu keliaudami Vilniaus senojo miesto takais sužinosite kaip žiemos šventes šventė įvairių tautų žmonės, kaip Kalėdoms ruošėsi pranciškonų ir jėzuitų vienuoliai, kokias tradicijas miestiečiai perėmė iš Vilniaus liuteronų bendruomenės, kur ir kada buvo papuošta Vilniuje Kalėdų eglutė ir kas nešė vaikams dovanas per Kalėdas. Prisiminsime kalėdinius burtus ir kitokius senovinius papročius. Programos metu naudojama vaizdinė, folklorinė, etnografinė ir istorinė medžiaga įtrauks mokinius į aktyvų aplinkos tyrinėjimą. Programa informatyvi ir nuotaikinga, užduotys kūrybingos ir inovatyvios, pritaikytos įvairaus amžiaus grupėms.


Programos metu aptariamos komponavimo taisyklėmis, smėlio pilstymo būdai. Išsiaiškinama kaip tinkamai pilstyti smėlį, kad gautųsi norimas rezultatas. Pademonstruojama kompozicijos kūrimo eiga, atkreipiamas dėmesys į svarbiausiais detales. Papasakojama išų ko padaryta ir kam naudojama floristinė kempinė, kokios jos rūšys. Mokiniai į stiklinį indą supilsto spalvotą smėlį bei kuria kompoziciją, ją pasilieka sau.


Kelionė iš vaiko į suaugusiųjų pasaulį pažymėta kūno ir dvasine branda, neatsiejama nuo lytiškumo suvokimo. Adomas ir Ieva – vyras ir moteris – sena kaip pasaulis tema, tačiau kiekviena jaunuolių karta ją sprendžia vėl ir vėl iš naujo. Mes norime kalbėti dar ryškesniu aspektu – apie vyro kelionę iki savo moters. Programa siekiama į šią temą pažvelgti per mokslinį, poetinį, mitologinį žanrą – kaip skirtingai yra traktuojamas vienas ir tas pats reiškinys, kaip, tarkime, mitas gali atspindėti ir padėti suprasti praeities kartų požiūrį į vyro ir moters santykius. Nagrinėdami Biblinį Adomo ir Ievos sukūrimą ar Antikos
mitologinį pasakojimą apie vyro ir moters atsiradimą, atskleisime, kodėl mūsų laikus pasiekė idėja apie tobulos antros pusės paieškas ir kaip tai atsispindi žmonių santykiuose. Toliau pereinama prie šių dienų naujųjų „mitologinių“ pasakojimų, pvz., kokį santykių naratyvą perteikia šiuolaikinė populiarioji muzika (nagrinėjami skirtingas santykių kūrimo formas pristatantys kūriniai). Trumpai aptariami vyro ir moters ypatumai yra kvietimas ne į konkurenciją ar susipriešinimą, bet į tarpusavio bendradarbiavimą ir papildomumą. Pristatoma meilės, kaip abipusės dovanos, idėja. Kalbama apie kiekvieno vyro ir moters kaip unikalaus asmens vertę ir orumą. Pabrėžiama, jog jaunas žmogus pirmiausiai turėtų formuotis pats kaip asmenybė ir tik tada, turėdamas ką duoti ir dovanoti kitam, žengtų toliau – į romantinį santykį. Panaudotas ir asmeninis liudijimas apie santykių kūrimo etapus, išryškinant stereotipų pasekmes bei kviečiant ieškoti savo autentiško santykių kūrimo būdo. Temos edukatoriai yra prityrę ir žinomi lektoriai. Jų veiklos sritis visuomenėje – meilės etikos, santykių ir lytiškumo temos. Dirbdami su jaunais žmonėmis mokyklose, stovyklose ir ugdymo seminaruose, sukaupė didelę patirtį ugdydami atsakingą ir pagarbų jaunimo požiūrį į tarpusavio santykius, šeimos kūrimą, grįstą pagarba ir atsakomybėmis.


1 minutės prisistatymas (Išvažiuojamoji)

Programa skirta vyresnio amžiaus mokiniams. Šios programos tikslas - supažindinti juos su savęs pristatymu ieškant darbo, susipažįstant su naujais žmonėmis ar tiesiog ieškant naujų įdomių veiklų. Programos tikslas ne tik sudominti paauglius, tačiau ir išmokyti verslo kalbos, papasakoti ir praktiškai parodyti kaip įvairių profesijų atstovai save pristato savo profesijų atstovams ir kitiems. Vyresnio mokyklinio amžiaus vaikai yra arčiausiai suaugusiųjų gyvenimo ir juos yra labai svarbu paruošti šio meno ir tuo pačiu suteikti daugiau pasitikėjimo savimi.


Ar žinote kaip gyveno ir ką veikė pogrindžio sąlygomis Lietuvoje moterų bei vyrų vienuolijos? Aplankysime du vienuolynus Kauno senamiestyje Jėzuitus ir Eucharistinio Jėzaus seseris. •Edukacijos metu sužinosite kaip veikė Lietuvoje vienuolynai pogrindžio sąlygomis ir kaip kai kurie kunigais ir seserys vienuolės leido pogrindinę Katalikų Bažnyčios kronika. Kaune 1972 metais buvo išleistas pirmasis Kronikos numeris. Turėsime galimybę pamatyti išlikusius pirmuosius Kronikos numerius bei priemones, su kuriomis buvo dirbama. Žaisme vaidmenų žaidimą - mokysimės kaip paslėpti spaudą, ieškosime pogrindinės spaudos, skaitysime autentiškus to meto Kronikos tekstus ir turėsime pervežti ją į "užsienį".


Pažintis su kiniškais hieroglifais ir Rytų Azijos kaligrafijos menu (9-12 kl.) (Išvažiuojamoji)

Ar kada nors teko susimąstyti, kaip gi kinai rašo tokius sudėtingus hieroglifus? Per šią pažintinę edukaciją 9-12 klasių moksleiviai ne tik sužinos, kaip juos rašyti, bet ir susipažins su viena seniausių Rytų Azijos meno formų – hieroglifų kaligrafija. Užsiėmimo metu moksleiviai susipažins su kiniško rašto sistema, jos kilme, skirtingomis formomis nuo senovės iki dabartinių laikų. Dirbtuvėse mokiniai taip pat tyrinės kaligrafijos meną, kuomet juodo tušo ir teptuko pagalba gims kūriniai, vaizduojantys kinišką laimės hieroglifą, kurį galima išvysti kabantį ant daugelio kinų namų durų. Pasitelkiant gimnazistams pritaikytas inovatyvias ir potyriais grįstas priemones, edukacija paįvairins mokinių kultūrines patirtis ir tarpdalykines žinias, prisidės prie kultūrinės raiškos, kūrybingumo bei vaizduotės lavinimo.


Kalbėsime apie angelus ir arkangelus, serafimus ir cherubinus...
Kiekviena klasė nusilipdys savo prakartėlę, kuri yra neatsiejama šv. Kalėdų dalis. Jėzaus gimimo scena: ėdžiose gulintis Kūdikėlis, jį švelniai globojantys Švč. Mergelė Marija, šv. Juozapas,  trys karaliai, piemenys, angelai, skelbiantys džiugią žinią: „Gimė pasaulio Atpirkėjas!“

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Edukacija "Aš kuriu vertę kitiems" yra skirta kritinio mastymo, kultūrinio sąmoningumo ir raiškos, kūrybiškumo, komunikavimo, pažinimo, plietiškumo, socialinės ir emocinės kompetencijų ugdymui.

Edukacijos metu supažindimama su vertės samprata ir jos kūrimo procesais kultūriniais-istoriniais aspektais, įgyvendinamos kūrybinės dirbtuvės, socialinių vaidmenų teatras, istorinis-kultūrinis mokesčių, amato ir turgaus kultūros patyrimas.

Edukacijos turinys ir priemonės yra visiškai unikalios ir sukurtos tik šiai edukacijai išpildyti. Jos taip pat sukurtos taip, kad turėtų išliekamąjį poveikį ir po edukacijos, t.y. klasėje ir namuose.

Šia edukacija siekiama kultūrinio, meninio bei edukacinio poveikių, t.y. skatinti saviraišką, ugdyti platesnį požiūrį, patirti kūrybinį eksperimentą, lavinti meninės raiškos sugebėjimus ir vaizduotę, puoselėti estetinį suvokimą, ugdyti savivertę ir motyvacija, pasitikėjimą savimi ir pasitenkinimą savo darbu, ugdyti socialinius įgūdžius, gebėjimą dirbti individualiai bei komandoje, bendrauti ir bendradarbiauti, savarankiškai reikšti savo idėjas, skatinama saviraiška ir savarankiškumas.

Kultūros paveldas; Tarpdisciplininis menas

Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Edukacija skirta atkreipti dėmesį į perteklinį vartojimą ir išmokyti būdų, kaip galima prikelti savo turimą drabužį antram gyvenimui. Užsiėmimo metu bus naudojami savi arba iš atiduotuvės kabyklos surinkti drabužiai, mokomasi drapiruoti, dekoruoti, piešti, karpyti ir kitaip atnaujinti drabužį. Dalyviai bus supažindinami su mados pasauliu, greitu jo tempu ir kaip kiekvienas gali prisidėti prie pokyčių, ilgesnio vartojimo ir ekologijos. Tai aktyvus užsiėmimas, kurio metu vaikai ieškos sau reikalingų elementų, juos kurs, bus skatinami ieškoti savo individualaus stiliaus, kūrybiškai spręsti užduotį ir tuo pačiu diskutuoti, su kokiomis problemomis jie susiduria, kaip mato madą ir ką ji jiems reiškia, kokia galėtų būti ateities mada. Po užsiėmimo kiekvienas turės savo atnaujintą drabužį, bus susipažinęs su drabužio atnaujinimo technikomis ir galės jas pritaikyti kituose kūrybiniuose procesuose.


Viešoji įstaiga Vilniaus miesto muziejus

Medinis namas - koks jis yra, kodėl jis toks ir kodėl jis atrodo toks išskirtinis. Edukacinė programa jauniesiems muziejaus lankytojams skirta susipažinti su medine architektūra ir jos elementais. Ekskursijos metu atrandami medinei architektūrai būdingi elementai, aptariama jų paskirtis išskirtinumas. Praktinės dalies metu programos dalyviai pasigamina ir pasipuošia savo medinį namą.


Kino teatras "Dainava" pristato naujieną regione ir kviečia į kino edukacijas. Pristatome daugiau nei 60-ies filmų programą paruošiamųjų - 12 klasių moksleiviams, kuriuose nagrinėjamos vaikams ir jaunimui aktualios temos, moksleiviai supažindinami su nekomerciniu kinu, įvairiomis kultūrinėmis, istorinėmis, socialinėmis patirtimis, mokomi jas pažinti, suprasti ir vertinti.

Klaipėdos krašto metai; Lietuvos sostinės Vilniaus ir Gedimino laiškų metai


Vis dažniau kalbama, kad žmogaus santykis su gamta kelia rūpestį – šiandienos technologijos leidžia imti viską, ko norime: vandenį, miškus, iškasenas, manant, kad gamta stipri, atsistatys, o jei ne? Mes privalome kurti draugišką žmogaus ir gamtos santykį, mokytis būti atsakingi, ugdytis ekologinę kultūrą. Panevėžio gamtos mokykla kviečia į edukacinę ekskursiją „Amžina atsakomybė už visa, kas gyva“, kurioje dalyviai supažindinami su Gamtos mokyklos lauko ir vidaus edukacinėmis erdvėmis, mini zoologijos sodu. Veiklos planuojamos atliepiant mokinių amžių, patirtį ir galimybes bei užtikrina kokybišką vaikų saviraiškos poreikių tenkinimą taikant neformaliojo švietimo metodus ir patirtinio mokymo/si organizavimo būdus: stebėjimus, darbą grupėse, kritinio mąstymo pratimus, žaidimus, pokalbius, mini viktorinas, refleksiją ir kt. Ypatingas dėmesys skiriamas dinamiškos tikrovės problemų atpažinimui bei interpretavimui per praktines - kūrybines užduotis. Taikomi artimiausios aplinkos pažinimo per pojūčius metodai, praktinė veikla moko vaikus atlikti ir pristatyti nesudėtingas aplinkosaugos kūrybines užduotis, ieškoti savitų sprendimo būdų. Veiksmingai naudojant skatinimą ir padrąsinimus, stiprinamas pasitikėjimas savo jėgomis, noras būti aktyviu visuomenės piliečiu, ugdytis asmeninę ekologinę kultūrą. Siūloma edukacinė programa atliepia Neformaliojo švietimo ir Darnaus vystymosi koncepcijas bei Ekologijos ir aplinkos technologijų ugdymo sampratos tikslus, principus, metodikas.


Edukacija "Eglės žalčių karalienės takais.."

Edukacija vyksta Vilkaviškyje parke kur įrengta skulptūrų takas "Eglė žalčių karalienė" motyvais. Vaikams neteks nuobodžiauti užsiėmimo metu. Su vaikais tyrinėsime ne tik aplinką gamtos apsuptyje taip pat pasinersime į pažintį su poema. Mokiniai atvykstantys į šią edukaciją turi būti perskaitę poemą "Eglė žalčių karalienė". Vaikams paruoštos jų smalsumą skatinančios užduotys, judrūs žaidimai , smalsumą skatinančios mįslės ir klausimai, dėlionės varžytuvės. Skulptūrose ieškosime poemoje pavaizduotų epizodų. Pabaigoje edukacijos vaišinsimės "Eglės ragaišiu" ir Salomėjos Nėries tėviškėje kopinėtą medų. Mokiniai edukacijos metu iš poemos "Eglė žalčių karalienė" mokysis įvertinti poetės eilėse parodytą draugiškumą, meilę, ištikimybę, pasiaukojimą ir drąsą. Edukacijos metu mokiniai ne tik susipažins su poema "Eglės žalčių karalienė", taip pat pabėgios takais kuriais kažkada poetė Salomėja Nėris vaikščiojo po Vilkaviškį.


Klaipėdos miesto savivaldybės Mažosios Lietuvos istorijos muziejus

Užsiėmimo metu pristatomi pirmieji senovės Rytų Pabaltijo gyventojai, jų darbo įrankiai, kasdienis gyvenimas, tradicijos, papročiai. Didžiausias dėmesys skiriamas kuršiams, supažindinant su jų kultūra, gyvenimo būdu bei visuomene. Demonstruojami unikalūs kuršių moterų bei vyrų papuošalai, jų ornamentika, nešiojimo tradicijos. Pristatomas kuršių amatų ir prekybos centras - Žardės gyvenvietė - su joje archeologų rastais išskirtiniais radiniais. Užsiėmimo metu bandoma susisegti lininį audinį baltiškomis segėmis, pačiupinėti ir pajusti baltiškų ginklų tvirtumą. Kiekvienas užsiėmimo dalyvis iš molio gaminasi miniatiūrinį dubenėlį „ašarinę“.


Kelias į laisvę. Sugihara ir Zwartendijkas

Viešoji įstaiga Sugiharos fondas "DIPLOMATAI UŽ GYVYBĘ"

Edukacinė programa vyksta Sugiharos muziejuje, kur vicekonsulas gyveno ir dirbo; atkurta konsulo Jano Zwartendijko kabineto aplinka, panaudojant XX a. dizaino artefaktus – šviestuvai, daiktai, stalas ir kiti baldai.
Edukacija prasideda filmų salėje, kur vyksta edukacijos pradžia, t.y. susipažinimas, prisistatymas, komandų susiskirstymas.
Edukacijos eiga – žaidimas Žvalgyba vyksta pirmo aukšto kambariuose.
Tolimesnė edukacinės programos eiga vyksta muziejaus apatiniuose kambariuose – Sugiharos bei Zwartendijko darbo kambariuose. Refleksijai dalyviai dalyviai susirenka Sugiharos šeimos kambaryje ir įvertina savo patirtis.


Filmavimo mobiliaisiais telefonais dirbtuvės „Aplink mus. Reklama su idėja“

Viešoji įstaiga "Skalvijos" kino centras

Mus supa daugybė vaizdų – gatvėse, internete, televizijoje. Reklamuojama viskas – daiktai, paslaugos, idėjos, tačiau ar visuomet mes suprantame, kas mums norima pasakyti, kodėl reklamose pasirenkama vienokie ar kitokie komunikacijos būdai. Dirbtuvių metu kartu su mokiniais gilinsimės į reklamos esmę ir pamėginsim į ją pažvelgti kritišku žvilgsiu. Išsikelsime problemą ar idėją, į kurią norėtume atkreipti dėmesį, ir bandysime vaizdų pagalba atrinkti aiškią žinutę perduodančius vaizdus. Rezultatas – sukurtos trumpos socialinės reklamos. Dirbtuvių tikslas – raginti mokinius kritiškiau ir atidžiau pažvelgti į reklamą, mokyti pastebėti ir komunikuoti socialines problemas bei susipažinti su pagrindiniais kino kalbos elementais ir kino kūrimo etapais (pasiruošimu filmavimui, filmavimo procesu ir postprodukcija).


,,Misija (Ne)Įmanoma''. Patirtinis edukacinis žaidimas 9-10 kl. mokiniams

Žaidimą ,,Misija (Ne)Įmanoma’’ užpildo linksmų, kūrybiškumą skatinančių, keistų, nepatogių, tačiau būtinai kultūrinį akiratį plečiančių, draugystę skatinančių ir komandą formuojančių užduočių vykdymas, unikalios piešimo ir rašymo simbioze paremtos refleksijos, sukuriančios dalyvių tarpe taip reikalingą bendrumo jausmą. Užsiėmimo metu dalyviai ne tik piešia, konstruoja, vaidina, dainuoja ir t.t., jie per savo patirtį ir išgyvenimus išjaučia bendruomenės iššūkius, geba juos įvardinti ir pasiūlyti būdų jiems išspręsti, ima labiau vertinti unikalius kolektyvo narių gebėjimus ir vienoje ar kitoje meno srityje bei jų indėlį į bendrą komandos sėkmę.
Edukacijos programą sudaro: susipažinimas, klausimų ratas, ,,ledlaužiai’’ pratimai, žaidimo pristatymas, strategijos planavimas, žaidimo procesas, užsiėmimo refleksija.
Mūsų didelės komandos tikslas - mokyklos bendruomenės bendravimo kultūros bei moksleivių kūrybiškumo puoselėjimas per kultūrinę raišką bei kultūrinį sąmoningumą.
Edukacija remiasi David Kolb patirtinio ugdymo principu, taip pat ,,Nesmurtinės komunikacijos’’ bei ,,Ubuntu’’ filosofijomis, S. Covey visų savo būties lygmenų pažinimo bei jų lavinimo principais.
Kultūrinio, kūrybiškumą ugdančio žaidimo ,,Misija (Ne)Įmanoma’’ vedliai - jungtinė lektorių grupė iš Whatansu komandos.
Kadangi mūsų kolektyvas yra platus, eduakcija  vienu metu gali vykti kelioms grupėms/klasėms iš karto.


Edukacinė programa „Šiaulių miesto ir krašto istorija dokumentiniuose vaizdo įrašuose“ (Išvažiuojamoji)

Šiaulių apskrities Povilo Višinskio viešoji biblioteka

Ar norite pamatyti, kaip Šiaulių Vilniaus gatvė virto bulvaru arba išgirsti Atgimimo laikotarpio mitingų kalbas, skambėjusias Saulės Laikrodžio aikštėje? Kviečiame istorijos apie Šiaulių miestą ir kraštą mokytis ne iš vadovėlių, o žiūrint unikalius bibliotekoje saugomus dokumentinius vaizdo įrašus. Žinias pasitikrinti galėsite virtualioje „Kahoot!“ viktorinoje.


Edukacijos tikslas – kūrybiškai ugdyti vaikus lėlių teatro metodika - patirti kūrybos proceso džiaugsmą kuriant personažą, puoselėti meninį skonį, išmokyti teatrinės raiškos įgūdžių, sceninės drąsos ir išraiškos. Lavinti vaizduotę, viešo kalbėjimo, persikūnijimo į personažą, vaidybos gebėjimus.
Uždaviniai: 1.	Mokymas iš tvarių medžiagų susikurti nesudėtingą teatro personažą-lėlytę (kūrybinis darbas). 2. Trumpa lėlių teatro pamokėlė, kaip vaidinti (pavyzdžio demonstravimas), 3. Grupės vaidinimo kūrimas-inprovizavija (procesas). 4. Spektakliuko aptarimas, vaikų nuomonės, refleksija (grįžtamasis ryšys).
Kurdami personažus ir vaidindami, vaikai ne tik atsiskleis kūrybiškai, bet turės galimybę savyje atskleisti kūrėją, įgaus pasitikėjimo, drąsos, išmoks geriau išsisakyti, vertinti save ir kitus, įgaus atsparumo patyčioms. Teatro žaidimas yra puiki psichologinė priemonė išsikalbėti per kūrybinį procesą, atsipalaiduoti ir realizuoti gebėjimus.
Edukaciją ves Rasa Ripskienė, Joniškio kultūros centro vaikų ir jaunimo teatro „Bendraamžiai“ režisieriaus padėjėja, kurianti lėlių spektaklius, vedanti lėlių teatro edukacijas Joniškio m. vaikų darželių vaikams, pradinių klasių moksleiviams.


Edukacinis užsiėmimas „Menas. Spalvos ir technologijos“

Edukacinių užsiėmų "Menas. Splavos ir technologijos" metu dalyviai supažindinami su meno ir technologijų ryšio svarba, jų vystymusi nuo pirmųjų žmonių piešinių urvuose iki sudėtingų šiuolaikinių technologijų. Teorinės dalies metu vaikams yra atskleidžiama meno ir technologijų ryšio svarba visoje meno istorijoje. Pasakojimas gausiai iliustruojamas vizualiais pavyzdžiais. Dalyviai sužino, kaip skirtingais laikmečiais buvo išgaunami įvairūs pigmentai, kaip keitėsi menas vystantis įvairioms technologijoms, kaip menininkai dabartiniais laikais pasitelkia technologinius spredimus savo idėjoms įgyvendinti. Praktinės veiklos metu dalyviai susikuria ir pasigamina unikalų menišką magnetuką, planšečių pagalba tyrinėja eksponuojamus kūrinius arba interpretuoja meno kūrinius, pasitelkdami įvairias netradicines kūrybines priemones ir technologijas.


Kultūrinė edukacinė programa – ekskursija „Vilniaus ABC“

ABC – taip vadinasi pirmosios abėcėlės raidės, tos abėcėlės, kurią net ir pirmokas puikiai žino. Įsivaizduokime, jog mūsų miesto istorija – tai visa abėcėlė nuo raidės A iki raidės Z. Labai ilga, turtinga ir paslaptinga istorija, nes mūsų senajam Vilniui jau beveik 700 metų. Ši edukacinė programa, tik pirmoji pažintis su Lietuvos sostine, todėl skirta pažinti tris pirmąsias raideles – ABC. Edukacinės programos tikslas: A – supažindinti su Šventaragio slėniu, seniausių jo gyventojų kasdienybe, papročiais ir tikėjimu. B – valstybės kūrimosi pradžia, jos sostinės Vilniaus gimimu – istorija ir legendomis. C – pristatyti mokiniams valdovus ir jų nuveiktus darbus, kurių dėka Vilnius tapo Lietuvos sostine, klestinčiu miestu, amatų, kultūros ir mokslo židiniu. Kultūrinės edukacinės programos - ekskursijos metu naudojama vizualinė medžiaga (senos nuotraukos, piešiniai, žemėlapiai), mokiniai įtraukiami į edukacinius, teminius žaidimus padedančius suprasti istorinį pasakojimą, tyrinėti, ieškoti pasislėpusių architektūros detalių, sujungti istorijos faktus ir kultūros ženklus į vieną visumą, skatinant vertinti ir saugoti kultūros ir architektūros paveldą. Siekiama žadinti mokinių domėjimąsi praeities reliktais ir archeologiniais radiniais, Vilniaus praeitimi ir dabartimi.


Juostų-skirtukų audimo edukacija "Seni dar mena - jauni tik sužino..."

Programa, supažindinanti su vienu iš senųjų amatų – dzūkiškų tradicinių rinktinių juostų audimu. Edukacinio užsiėmimo metu dalyviai supažindinami su juostų audimo įrankiais, juostų naudojimo papročiais ir tradicijomis. Sužino, kaip senovėje buvo audžiamos ne tik dzūkiškos rinktinės juostos, bet ir kokia
technika juostas audė kituose Lietuvos regionuose. Užsiėmimo metu dalyviai išmoksta austi beraštes ir rinktines juosteles. Dėlioja didelę juostą – dėlionę, kurioje "išaudžia" dzūkiškos rinktinės juostos raštą.


Kultūrinė edukacinė programa - ekskursija „Pradžių pradžia - Vilniaus pilių kompleksas“

Kultūrinė edukacinė programa - ekskursija „Pradžių pradžia- Vilniaus pilių kompleksas“ Šventaragis – legendinis lietuvių
kunigaikštis ir slėnio Neries ir Vilnios santakoje istorinis pavadinimas, kuriame I tūkstantmetyje po Kr. įsikūrė gyvenvietė,
laikui bėgant ir didieji kunigaikščiai. Prieš 700 metų buvusių medinių rūmų vietoje pastatyta pirmoji ne tik Vilniuje, bet ir
Lietuvoje ankstyvoji mūrinė Valdovų pilis, vėliau pirmoji katedra, mūrinė Gedimino pilis, arsenalas. Ši vieta yra Lietuvos
valstybės kūrimosi ir Gediminaičių dinastijos įsitvirtinimo simbolis. Ekskursijos tikslas mokinius supažindinti su Šventaragio
slėniu, jo tikruoju dydžiu, miesto kūrimosi istorija ir legendomis, išlikusiu kultūriniu ir architektūriniu paveldu. Pagrindiniai
programos uždaviniai sudominti ir įtraukti mokinius į mokymosi procesą, supažindinti su meno elementais, istoriniais
reliktais, čia vykusiais svarbiausiais istoriniais įvykiais ir asmenybėmis. Padėti mokiniams gilinti ir plėsti jų dalykines ir
bendrąsias kompetencijas, ugdyti kultūrinį - istorinį sąmoningumą, pastabumą ir gebėjimą geriau suprasti bei interpretuoti
miesto istoriją, kultūrinę aplinką. Ekskursijos metu mokiniai įtraukiami į edukacinius, teminius žaidimus padedančius
suprasti istorinį pasakojimą, tyrinėti, interpretuoti ir sujungti istorijos faktus ir kultūros ženklus į vieną visumą, skatinant
vertinti ir saugoti kultūros ir architektūros paveldą. Siekiama žadinti mokinių domėjimąsi praeities reliktais ir archeologiniais
radiniais, Vilniaus pilių komplekso praeitimi ir dabartimi. Edukacinės programos turinys ir forma pritaikoma pagal amžiaus grupę

Lietuvos sostinės Vilniaus ir Gedimino laiškų metai


Kūrybinės edukacijos metu numatoma sukurti individualų ekslibrisą, naudojant lino raižinio techniką. Pristatoma glausta ekslibriso atsiradimo istorija, vyksta kūrybinis darbas, eskizavimas po kurio mokiniai sukuria ekslibrisus. Lino raižinys spausdinamas grafikos presu ant spaudos popieriaus. Po kūrybinio darbo atlikimo - numatoma refleksija.


Šiaulių kultūros centre parengtas keramikos amato edukacinis užsiėmimas Molio forma kviečia 1–10 klasių mokinius susipažinti su seniausia keramikos technika – virveline keramika. Keramika yra viena seniausių lietuvių liaudies meno rūšių, išsiskirianti unikalia istorija, išskirtinėmis lipdymo technikomis ir dekoravimo raštų įvairove.
Edukacinio užsiėmimo metu dalyviai sužinos apie keramikos istoriją ir turės galimybę apžvelgti virvelinės keramikos pavyzdžius, sukurtus remiantis senovinėmis tradicijomis. Praktinėje dalyje mokiniai mokysis gaminti virvelines puodynėles ar lėkštutes, dekoruotas įspaudais bei angobais, naudodami šios technikos specifiką. Kiekvienas sukurtas dirbinys bus išdegamas su permatoma glazūra, suteikiant jam unikalų ir išbaigtą vaizdą.
Šis edukacinis užsiėmimas skatina kūrybiškumą, kritinį mąstymą ir socialinę sąveiką, o dalyviai turės galimybę ne tik išbandyti savo kūrybinius gebėjimus, bet ir pasidalinti idėjomis su bendraamžiais. „Molio forma“ yra puiki proga atrasti ir plėtoti meninius įgūdžius, įgyti vertingos patirties bei praleisti laiką kūrybiškoje aplinkoje.


Ką pasakoja bažnyčių sienos, langai, altoriai? Ką nurodo bažnyčios pavadinimas ir ką simbolizuoja kryžius, akis, trikampis, balandis? Kodėl žuvis yra vienas seniausių slaptųjų Kristaus simbolių? Apžiūrinėdami bažnyčių interjerus, gražiuosius liturginius indus, aiškinsimės, šifruosime simbolių kalbą ir sužinosime jų istoriją ir patys gaminsime papuošalus „shrink plastic“ technika. Paslauga atliepia „Vilnius 700“ minėjimo sukaktį.


Sukurk knygos skirtuką su grafine planšete

Technologijoms sparčiai žengiant į įvairias kultūros sritis,  Kauno apskrities viešoji biblioteka neatsilieka ir kviečia visus pažvelgti į meno ateitį ir susipažinti su naujoviška kūrybinės raiškos priemone – grafine planšete. Edukacijos metu susipažįstama su suskaitmenintais Lietuvos kultūros paveldo objektais,  pristatomos grafinės planšetės galimybės ir pritaikomumo pavyzdžiai. Supažindinama su grafinių planšečių nustatymais, darbo aplinka, programine įranga. Naujas žinias mokomasi pritaikyti praktiškai, kuriant vizualinį turinį (paveikslėlį). Taip ne tik išmokstama naudotis naujais kūrybos įrankiais, bet ir lavinami vaizduotė bei kūrybiškumas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Edukacija "AI kuriamas menas: galimybės ir grėsmės" atveria moksleiviams galimybę tyrinėti dirbtinio intelekto (AI) panaudojimą meno kūryboje, atskleidžiant šios technologijos teikiamas inovacijas ir keliamas etines dilemas. Šios paskaitos ir dirbtuvės skirtos padėti jaunuoliams suvokti AI įtaką tradiciniam menui ir naujoms meninėms formoms, skatinant juos kritiškai mąstyti apie technologijų poveikį kultūrinei tapatybei. Moksleiviai išmoks, kaip AI kuriami ar keičiami meniniai kūriniai gali paveikti visuomenės vertybes ir estetinius standartus.
Ši edukacija yra puiki galimybė moksleiviams iš arčiau pažinti šiuolaikines technologijas, stiprinant jų menines kompetencijas ir gebėjimą kritiškai vertinti technologijų poveikį visuomenės kultūrinei raidai.

Vilniaus m. sav.; Kauno m. sav.; Klaipėdos m. sav.


Susipažinkite su lėlių istorija, lėlių teatro istorija, lėlių tipais. Susikurkime valdomą lėlę iš gamtinių medžiagų
Išmokime valdyti savo pasigamintą Miško lėlę.


Ilgą laiką praleidus vienumoje, užklumpa nesvarumo būseną primenantis jausmas., kaip panirus į gilų vandenį,  nebegali kvėpuoti. Spektaklyje gretinami šie pojūčiai: ar mums iškart ima trūkti oro, o galbūt galime išmokti gyventi „po vandeniu“? Visas veiksmas vyksta lovoje ar aplink ją, tai ta erdvė, kuri yra tik tavo ir čia gali būti savimi su savo liūdesiu ir vienatve.
 Spektaklyje yra  gražių, prasmingų, momentų, bet yra ir absurdo bei juoko. Vienatvės tema gvildenama per populiariąją psichologiją, gyvūnijos pasaulį, muziką ir aktorės asmeninius išgyvenimus. Spektaklyje kelis kartus yra minimi banginiai, kurie yra prisitaikę gyventi po vandeniu, bet jiems kartkartėmis reikia iškilti į paviršių įkvėpti oro... Aktorė pati kūrė spektaklyje atliekamas dainas, pritardama sau gitara ji išties užburia savo nuostabiu balsu. Taip pat spektaklyje naudojami ir objektų, šešėlių teatro elementai, leidžiantys pavaizduoti tam tikras būsenas, netgi naudojamas ir senas geras televizorius... Spektaklio autorė ir aktorė pabrėžia,  kad šis spektaklis aktualus nuo 14 metų amžiaus iki 100. Būtent nuo šio amžiaus prasideda kelionė vienatvės link...  Todėl labai svarbus yra palaikymas, supratimas ir priėmimas tokio, šalia esančio, žmogaus.
Spektaklio autorė, režisierė, kompozitorė ir aktorė – Dominyka Budinavičiūtė (tai jos diplominis darbas, kuris užaugo į monospektaklį lėlių teatre).
Dailininkas – Rokas Lažaunykas
Medijų menininkas – Titas Jurjonas
Kūrybinis mentorius – Arvydas Dapšys

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Socialinė, emocinė ir sveikos gyvensenos kompetencija


Mergaitė Doli gauna galimybę vykti į planetą, kurioje linksmai laiką leidžia žmogaus kūnus palikusios sielos. Įdomiausia jų veikla – stebėti savo artimųjų gyvenimą Žemėje. Žiūrėdamos iš viršaus sielos džiaugiasi, jei mato, kad jų brangiausieji yra laimingi, įdomiai leidžia laiką bei mėgaujasi gyvenimo suteiktomis dovanomis. Tokiu būdu parodoma, kaip svarbu gyviesiems stengtis džiaugtis kiekviena diena, būti linksmiems ir pozityviems, padėti vienas kitam nelaimėje ar bet kokioje kasdienėje situacijoje. Juk kažkada visų sielos susitiks toje planetoje ir tuomet apims didelė palaima, kai seniai mirę artimieji tave pagirs už prasmingai praleistą gyvenimą ir nuveiktus didžius darbus. Kaip sekėsi mergaitei Doli keliauti į Rojaus planetą, kodėl ji ten keliavo ir ką kelyje sutiks - žiūrovai pamatys spektaklyje.


Šiuo metu įprastose mokymo programose naudojami metodai nėra pakankamai veiksmingi socialiniams ir emociniams gebėjimams ugdyti. VšĮ " Virsmo studija" pasiekė puikių rezultatų vykdydama ugdymo projektus, su kryptingai parinktomis asmenybės ukdymui skirtomis temomis, taikydama inovatyvius metodus. Programos tikslas – kūrybos procese skatinti vaikus išreikšti bei įvardinti savo mintis ir jausmus, vystyti kūrybiškumą, stiprinti savivoką ir savivertę, ugdyti bendravimo įgūdžius. Programa skirta moksleiviams, kurie nori pažinti save, suprasti savo emocijas, nori išmokti saugiai jas išreikšti, rūpi santykis su kitais. Užsiėmimų metu įvairiais kūrybiniais, neuroedukaciniais bei dailės terapijos metodais, grupiniu darbu, individualiais pokalbiais, įvairia vaizdo terapijos technika, koliažais, kūrybinių idėjų generavimu (smegenų šturmas, spontaniškas piešimas, spontaniškas rašymas, vizualizacija), laisvųjų asociacijų metodu, filosofiniu bei diskusijų metodu, dalyviai mokomi atpažinti ir suvokti savo emocijas ir jausmus (sąvimonė), išveikti savo emocijas, valdyti emocijas (savitvarda), vadovautis savo emocijomis ir jausmais, atpažinti savo ir kito asmenines ribas, pasitikėti savimi, kurti ir išlaikyti tarpusavio santykius, suprasti, kodėl vienu žmogumi galima pasitikėti, o kitu – ne, suprasti, kas yra tolerancija, pagarba ir orumas, gebėti priimti etiškus sprendimus.


Edukacinis užsiėmimas „Kaip gimsta popierius“ V–VIII kl.

Edukaciniame užsiėmime „Kaip gimsta popierius“ bus pristatytos senosios ir moderniosios popieriaus gamybos ir restauravimo metodikos, supažindinama su popieriaus gamyba ir trūkstamų fragmentų atkūrimu popieriaus liejimo mašina. Veiklos metu bus naudojami dekoratyvinio, restauravimo, japoniško, lieto popieriaus pavyzdžiai, popieriaus gamybą atspindinčios iliustracijos ir medžiagos: medienos plaušas, vapsvų lizdo fragmentas, celiuliozės plaušas, presas, sėmimo forma, įvairūs restauravimo ir popieriaus sėmimo įrankiai. Dalyviai stebės popieriaus liejimo procesą, lakšto įklijinimą ir paruošimą presavimui. Užsiėmimo dalyviai bus plačiau supažindinti su vienu iš labiausiai žinomu restauravimo procesu –atkurtų fragmentų retušavimu. Moksleiviai turės galimybę sužinoti kokiais atvejais retušavimas reikalingas, o kokiais nebūtinas, kuo galima retušuoti meno kūrinius, kaip maišomos spalvos ir kokia retušavimo technika dažniausiai naudojama restauravime. Dalyviai gaus dovanų popieriaus liejimo mašinoje išlietus ruošinius, kuriuos galės savarankiškai retušuoti.


Ekskursija „Tarpukario Kauno architektūra”

Unikalus Lietuvos architektūrinės kultūros reiškinys yra Kauno tarpukarį reprezentuojanti modernizmo architektūra.
Mieste išliko daugybė išskirtinių, gerai išsilaikiusių pastatų, pristatančių buvusią laikinąją sostinę (1919 – 1939 m.), tuo metu susiklosčiusias miesto gyvensenos tradicijas, ambicingus naujos sostinės statybos lūkesčius. Todėl ekskursija „Tarpukario Kauno architektūra” Kauno Naujamiestyje supažindins moksleivius su svarbiausiais modernizmo architektūros pavyzdžiais: Kauno karininkų Ramovės, centrinio pašto, Kristaus prisikėlimo bažnyčios, kino teatro “Romuva”,  Vytauto Didžiojo karo muziejaus, buv. bendrovės “Pažanga” rūmų, “Pienocentro”, Kauno apskrities savivaldybės pastatais bei gyvenamaisiais modernizmo stiliaus pastatais. Apžiūrėdami minėtus pastatus moksleiviai susipažins su modernizmo stiliaus bruožais, būdingu tuometinių naujų statybinių konstrukcijų ir medžiagų (stiklo, plieno, gelžbetonio) naudojimu, architektūrinių formų pritaikymu pastato funkcijai. Moksleiviai pastebės modernizmo architektūrai būdingą maksimalų elementų, formų ir jų darinių supaprastinimą. Čia pat ekskursijoje stebimus modernizmo architektūros pavyzdžius galės palyginti su ankstesne miesto architektūrą – 19 a. pab. pastatais, kurių Kauno Naujamiestyje apstu. Pastatų palyginimas leis geriau suvokti aptariamą modernizmo architektūrą. Moksleiviai taip pat sužinos architektus (Vytautas Landsbergis-Žemkalnis, Arnas Funkas, Feliksas Vizbaras, Stasys Kudokas, Karolis Reisonas, Vladimiras Dubeneckis ir kt.), kurie padarė didelę įtaką modernizmo architektūros suklestėjimui. Moksleiviai susipažins su Kauno laikinosios sostinės kūrimo fenomenu, kuriam būdinga greita urbanizacija, modernizacija susijusios su optimistišku tikėjimu nepriklausoma ateitimi, susipažins su tuomet susiklosčiusia miesto gyvensenos tradicija, kultūriniu gyvenimu.


Radviliškio rajono savivaldybės etninės kultūros ir amatų centras

Ši praktinė edukacija supažindins mokinius su meduolių gaminimo tradicijomis ir įgalins juos kurti savo originalius  dizainus. Dalyvaudami užsiėmimuose, mokiniai ne tik praktiškai išmoks meduolių gamybos įgūdžių, bet ir ugdys savo kūrybiškumą, komunikacijos ir pažinimo kompetencijas.

Programos struktūra:
Įžanga - supažindinimas su meduolių istorija ir kultūrine reikšme.
Gamyba - praktinis meduolių gaminimas pagal sukurtus receptus.
Dekoravimas - mokiniai dekoruos savo meduolius, naudodami įvairias technikas.
Refleksija ir vertinimas - mokiniai pasidalins patirtimi ir įžvalgomis.

Tikslai:
Suteikti mokiniams praktinių meduolių gaminimo įgūdžių.
Ugdyti mokinių kūrybiškumą ir gebėjimą eksperimentuoti.
Stiprinti mokinių komunikacijos ir pristatymo įgūdžius.
Plėtoti mokinių pažintines kompetencijas, susijusias su meduolių gamyba.

Rezultatai:
Mokiniai pagamins ir dekoruos savo sukurtus meduolius.
Įgys žinių apie meduolių kultūrinę ir kulinarinę reikšmę.
Išlavins kūrybinius, komunikacinius ir pažinimo gebėjimus.
Turės galimybę pasiimti namo savo pagamintus meduolius.

Ugdomos bendrosios kompetencijos – pažinimo ir asmeninė.  Taikomi metodai: žodiniai, vaizdiniai ir praktiniai. Jokio amžiaus apribojimo nėra. Dėmesys – kiekvienam pagal poreikius ir kūrybines idėjas.


Koks gyvūnas Tau mieliausias? Jei būtum gyvūnu- kurį pasirinktum? Tokiais klausimais prasideda ši edukacija. Kad mokinių kūrybiškumas augtų, nespaudžiant į rėmus, reikia padėti ir parodyti kaip. Vienas iš būdų supažindinant su rečiau naudojama dailės priemone- minkšta pastele, kuri leidžia piešti tapybiškai, išreikšti save per formas bei spalvas. Tai nuostabi technika, kuri suteiks ryškių spalvų terapiją ir džiaugsmo galutiniame rezultate pabaigus savo pasakišką,  fantastišką gyvūną.


Edukacinė programa "Karinė operacija "Žinių bomba"

Ši nuotaikinga edukacinė programa siūlo pasinerti į intriguojantį žaidimą bei pajusti tikrą ieškotojo ir tyrinėtojo dvasią. Muziejaus ekspozicijų erdvėse ieškosite kodinėmis spynomis užrakintų „žinių bombų“ ir per kuo trumpesnį laiką turėsite „nukenksminti“ Muziejui grėsmę keliančius užtaisus, vykdydami įvairias užduotis. Tai linksma ir aktyvi veikla: reikės šifruoti, skaičiuoti, bėgioti, ieškoti, spręsti rebusus, surinkti dėliones, apžiūrėti istorinius ginklus, bendrauti naudojant radijo stoteles ir atsakyti į įdomius klausimus. Ne tik smagiai praleisite laiką, bet ir sužinosite svarbiausias istorines datas bei faktus, išmoksite atpažinti bei vertinti istorijos šaltinius, rasti kūrybiškus sprendimus, mokysitės dirbti komandoje.


Alter Ego – tai „kitas aš“, mūsų geroji pusė, sąžinė, vedlys. Jis pasirodo angelo pavidalu ir kreipiasi į žiūrovus išminties žodžiais, nuolat pabrėždamas, kad baisiausia – „...kai turim akis, bet nematom, turim ausis, bet negirdim“. Spektaklyje atgyja P. Breigelio paveikslas „Aklieji“ (1586 m.). Neregiai įsikabinę į vieną virvę, juos į „pažadėtąją žemę“ veda taip pat neregys. Tai metafora apie dvasinius akluosius, kuriems terūpi tik jų pačių išsigelbėjimas ir gerovė. Misterijoje nuskambantys tekstai parengti pagal žymių žmonių laiškus, kurie sušildys „net ledines širdis“. Kaip žmonių abejingumo, o kartu ir gailestingumo pavyzdys pasakojama Žmogaus Dramblio, iš tiesų gyvenusio asmens istorija – taip buvo vadinamas Džonas Merikas (g. 1862), kuris sirgo sunkia liga, smarkiai bjaurojusia jo išvaizdą. Jis susilaukė pagalbos tik savo gyvenimo pabaigoje, nes sutiko jautrų gydytoją, kuris laišku kreipėsi į visuomenę ir jam padėjo. Spektaklio personažai pamažu išsivaduoja iš dvasinio mankurtizmo, atranda savo pašaukimą, kelią ir tikslą. Pasaulis vėl nuostabus, stebuklingas ir šventas kaip baigiamasis „gyvasis paveikslas“ – M.K. Čiurlionio „Karalių pasaka“. Spektaklio metu skamba gyva muzika atliekama Tomo Juzeliūno. Scenarijaus autorė ir režisierė: Šviesa Šulc. Spektaklis buvo parodytas teatrų festivaliuose: „Begasas 2016“ Vilniuje (laimėtas „Grand Prix“), „Kauno rampa 2017“ ir už Lietuvos ribų – Liubline (Lenkija, 2017).


Edukacinio užsiėmimo metu amuletai traktuojami kaip komunikacinė jungtis tarp šiuolaikinės ir archajinės visuomenių. Užsiėmimas pradedamas nuo apsilankymo archeologijos ekspozicijoje ir susipažinimo su akmens amžiuje padirbdintais gintaro amuletais, jų formomis, ornamentika. Kartu su dalyviais gvildenamos archajinių simbolių atsiradimo priežastys ir ieškoma jų reikšmių, įkūnijančių Pabaltijo gyventojų pasaulėžiūrą. Antroje užsiėmimo dalyje senieji amuletai lyginami su šiuolaikiniais, kurių autorė menininkė Gražina Eimanavičiūtė-Kaščionienė. Grafikos dizainerės darbai – tarsi gyvenimui prikelti senieji amuletai, išsaugoję pirmines funkcijas, tačiau jie kuriami naudojantis šiandienos medžiagomis ir technologijomis. Šiuolaikiniai amuletai-altoriai sudaryti iš šešių apskritimo formos pasukamų sluoksnių. Kiekvienas sluoksnis vaizduoja atskirą reiškinį, susijusį su Saule, Mėnuliu, Žvaigždėmis ir Žeme. Jų dekore panaudoti archajiniai senovės baltų simboliai. Rankomis pasukami sluoksniai kuria dinamišką grafiką, kuri išryškėja įjungus specialų įrenginių apšvietimą. Tai gali išbandyti kiekvienas užsiėmimo dalyvis. Po to mokiniai kviečiami susipažinti su kita dizainerės sukurta interaktyvių amuletų forma – internetine programėle, pasiekiama puslapyje: www.visatai.lt. Čia pasirenkama gimimo arba kita reikšmę vartotojui turinti data. Tuomet programa pasuka šešis simboliais dekoruotus sluoksnius atitinkamai pagal kiekvieno reiškinio tos dienos duomenis. Pasisukus sluoksniui – pasikeičia raštas ir amuletas įgyja prasmę, susijusią su pasirinkta data. Praktinės užduotys mokiniams – susikurti asmeninį amuletą interaktyvioje programėlėje ir pasitelkus dailės priemones sudėlioti savo visatos modelį ant amuletą imituojančio kartono.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Edukacijoje naudojame SVEIKI SVEIKI komandos sukurtą galvosūkių ir mįslių rinkinį. Vaikai, norėdami išspręsti galvosūkius ir įminti visas mįsles turės dirbti komandoje, panaudoti visus savo kūno pojūčius, žinias apie sveiką gyvenseną, lietuvių liaudies mįsles bei loginį mąstymą. Trumpą filmuką kaip atrodo šis galvosūkių rinkinys galite pamatyti nuorodoje: https://www.youtube.com/watch?v=qv4o61BGMGI). Mįsles pritaikome pagal amžiaus grupę, pirmokėliams lengviau išlukštenamos, o vyresniesiems sunkesnės.


Edukacinė programa " Kino pamoka 1-4 kl" mokiniai žiūri pasirinktą filmą, kuris skatina mokinius į filmą žiūrėti ne tik kaip paveikslėlių meną ar pramogą, bet ir pamatyti autoriaus paslėptas žinutes, užkoduotas mintis. Šiam tikslui pasiekti prieš kiekvieną filmą užduodamas kertinis pagal filmo tematiką klausimas ir pabrėžiame, į ką mokiniai turėtų atkreipti dėmesį. Po kino peržiūros reflektuojame matytą filmą. Po filmo vyksta žaidybinės užduotys: 1-2 klasės mokiniams – naudojant skirtingų 3 spalvų deimantukus deda į atskiras stiklines vazeles vertindami, kokias emocijas sukėlė filmas. Rezultatas aptariamas kartu su edukologu. Atsisveikinant dalinami emocijų veidukai, skatinant visą savaitę stebėti ir atpažinti savo jausmus. Klasėje su mokytoju aptarti. 3-4 klasės mokiniams – vykdomi debatai apie filmo įvykius, veikėjų poelgius, pagrindžiant savo nuomonę. Ant spalvotų lipnių popierėlių rašo žinutes bei palinkėjimus filmo veikėjams ir juos klijuoja ant stendo.


Margučių marginimo magija  1-6 kl.  (Paslaugos gavėjo įstaigoje)

Dzūkijos-Suvalkijos saugomų teritorijų direkcija

Iki šiol tai pati populiariausia mūsų edukacija, kurios metu tiek maži tiek dideli, tiek vaikai tiek suaugę susikaupia ir pasineria į margučių marginimo magiją. Visiems dalyviams išdalinami ant popieriaus atspausdinti senieji lietuvių raštai- ornamentų elementai, simboliai. Su dalyviais aptariame margučių marginimo tradicijas seniau ir dabar. Atitinkamai pagal amžių supažindiname su raštų simbolika, paaiškiname reikšmės. Trumpai papasakojame apie dažymo augalinais dažais technologijas, pademonstruojame keletą augalų, kurie suteikia margučiams spalvą, supažindiname su spalvų reikšmėmis, tačiau beveik visą užsiėmimo dalį skiriame marginimo procesui.


Kaip tu parodai džiaugsmą? O kokia būna mimika nustebus? Ką veikia tavo rankos kai pyksti?
Atsakymus į panašius klausimus ieškosime edukacijos metu. Mokysimės įvardinti emocijas, priskirti priežastis, kas vieną ar kitą emociją sukelia, atpažinti ir apibūdinti atitinkamą kūno kalbą ir gestus lietuvių kultūroje. Nuotraukų ir video būdu nusikelsime į kitas kultūras, susipažinsime kaip ten yra reiškiamos emocijos, ieškosime panašumų arba mokysimės, kad tas pats gestas kitoje kultūroje gali turėti visiškai kitą reikšmę.


Užfiksuota šviesa – chemija ir fotografija

Fotografija neskaičiuoja dar nė 200 metų, o technologiškai ši viena iš naujausių vaizduojamojo meno šakų pakito nenusakomai: nuo pirmųjų fotografijų iki šiuolaikinės skaitmeninės technologijos. Pakito ne tik fotoprocesų technologijos, bet ir fotografijos samprata, pritaikymas, filosofija. Apie tai kalbėsime edukacinio užsiėmimo teorinėje dalyje. Praktinėje užsiėmimo dalyje moksleiviai, naudodami senosios fotografijos metodą – cianotipiją, gamins atviruką. Cianotipija tai – vienas iš pirmųjų fotografinio vaizdo gavimo būdų, atrastas 1842 m. Jo rezultatas – šviesiai arba tamsiai mėlynas atspaudas. Su vyresnių klasių moksleiviais (10 - 12 klasių) išsiaiškinsime ir vaizdo atsiradimo bei fiksavimo cheminį mechanizmą. Susipažinę su technologija moksleiviai žingsnis po žingsnio kurs savo kūrinį. Jie pradės nuo to, kad teptuku užteps ultravioletiniam spektrui jautrų mišinį. Tuomet ruošinį išdžiovins ir jam išdžiūvus, iš pasirinktų elementų – džiovintų augalų arba karpomų siluetų iš popieriaus – išdėlios piešinį. Šis etapas reikalauja daugiausiai kruopštumo, kompozicijos suvokimo ir kūrybiškumo. Džiovintų augalų dėliojimas lavina kadravimo pojūtį, vaikai mokosi suvokti augalų siluetus, komponuoti dėmes, linijas ir taškus. Sudėliotą kompoziciją jie užfiksuoja po ultravioletine lempa. Užsiėmimas padės moksleiviams suprasti mokslo ir meno sąsajas. Supratus technologinį procesą atrandama interpretacijos ir kūrybos laisvė. Tarpdisciplininės edukacijos padės moksleiviams atsikratyti klaidingo požiūrio, kad gamtos ir tikslieji mokslai su menais neturi nieko bendro, o eksperimentavimas būdingas visoms mokslo, meno ir gyvenimo sritims. Ši edukacija atskleis mokslo ir meno sintezės galimybes. Cianotipijos procese jungiasi fotografijos ir tapybos procesai. Pažymėtinos ir vaikų fantazijos galimybės – jie gali laisvai dėlioti viską: pradedant augalais ir baigiant pačiais įvairiausiais daiktai.


Užsiėmimo dalyviai prisidės prie vieno seniausių etninės kultūros lobių – audimo – gyvosios tradicijos išsaugojimo bei tęstinumo. Ugdys meilę istoriniam etnografiniam kultūriniam paveldui. Susipažins su audinių raštais jų paplitimu etnografiniuose rajonuose, senoviniu iš natūralių medžiagų dažymo būdu. Juostų raštus galės pritaikyti gaminat suvenyrus iš popieriaus, medžio ar gamtinės medžiagos. Galės juos pritaikyti buityje. Juostų raštų ornamentais pasipuošti drabužius. Naudoti, kaip lietuviškos tapatybės ženklą.


Spektaklis "Dr. Dolitlio istorija" (pagal H. Loftingo knygą)

Kažkada, jau primirštais laikais, gyveno keistas daktaras, tapęs labiausiai pasaulyje žinomu gyvūnų gydytoju… Apie jį parašytos knygos, kuriami filmai, o dabar jo istorija atgyja mūsų teatro spektaklyje vaikams.
   Taigi, keliausime į Dr. Dolitlio namus, kuriuose gyvena  krokodilas Krokoko,  kiaulė Kriu - kriu, pelėda Tu - tū, šuo Vipas, papūga Polinezija ir net beždžionėlė Čiči. Kiekvienas su savo charakteriu, keistenybėmis ir išdaigomis… Tokiuose namuose būna labai linksma! Bet pirmiausia, kartu su daktaru, žiūrovams teks išmokti gyvūnų kalbą, kitaip nieko nesupras! Neišsigąskite – tai visai nesunku. O kokių nepaprastų nuotykių visi patirsime keliaudami į Afriką -  teks ir jūromis su delfinais plaukti, ir Afrikos džiunglėmis keliauti, ir princą Bumpą sutikti, ir net pamatyti urvinių žmonių istoriją… Sužinosime, kodėl susirgo beždžionės Afrikoje ir kaip daktaras Dolitlis jas išgydė... O ar žinote, kas yra Stumk – Trauk?  Ateikite į spektaklį ir sužinosite!
   Smagi, linksma, nuotaikinga Dr.Dolitlio istorija moko mus meilės, santarvės ir pagarbos gamtai ir gyvūnams, skatina atsakingai žvelgti į supantį pasaulį, moko, net ir sunkiausiose situacijose neprarasti optimizmo ir humoro, ugdo norą pažinti naujus dalykus ir pasaulį, ir be abejo, suteikia daugybę teigiamų emocijų! Nerkime į nuotykius su Dr. Dolitliu !!!


Panaudojant specialų spalvotą popierių ir džiovintus augalus sukuria individualiai dekoruotus žibintus. Ugdomas tvarumas, nes kuriama iš panaudotų stiklo indų ir pačių sudžiovintų augalų.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Socialinė, emocinė ir sveikos gyvensenos kompetencija


Lietuvos kvapas istoriniuose laikotarpiuose

Lietuvos kvapo gamyba – užburiantis eksperimentas, įdomus ir atpalaiduojantis procesas - įtraukia, o nenuspėjamas galutinis
rezultatas - žadina smalsumą.
Edukacinės programos metu degustuosime skirtingų natų kvapus, derinsime ir analizuosime. Burtai nulems į kurį Lietuvos istorinį laikotarpį keliausime ir tuomet jau leisime fantazijai įsisiūbuoti. Kuo kvepia Lietuvos miestai viduramžiais? - nešvara, kanalizacijos kanalais, atliekomis? Ar priešingai - rugiais,  obuoliais, medžių lapais, žeme? Galiausiai grupėse kursime kvapo formulę ir išgausime unikalų aromatą. Kiekvienas dalyvis pagamins ir namo nešis lietuvišką suvenyrą, pakvėpintą sukurtu aromatu.


Primatai: kas bendro tarp žmogaus ir beždžionės?

Ši edukacija skirta 5-12 kl. mokiniams, kurie jau lankėsi Vilniaus zoologijos sode anksčiau. Edukaciją sudarys teorinė ir praktinė dalis, tad prieš renkantis šią edukaciją, kviečiame pirmiau išklausyti ekskursiją "Keliaujame į Dykumą, Madagaskarą, Kaimą ir Džiungles!"


Muzikinis lėlių spektaklis „Voro vestuvės”

Muzikinis lėlių spektaklis „Voro vestuvės“ pagal Justino Marcinkevičiaus poemėlę - tai visiems gerai žinoma pasaka apie nedorėlį vorą Tabalai, sumaniusį Saulę pagrobti... Nuotaikingame lėlių vaidinime veikia gausybė personažų - miško žvėrelių, vabalų ir kitų gyvių - , kuriuos sukūrė teatro Meistras, lėlių konstruktorius Martynas Lukošius.

Skulptūriškų formų ir išradingos konstrukcijos lėles bei objektus valdantys aktoriai veiksmą paįvairina nuotaikingais muzikiniais numeriais, kuriems muziką parašė kompozitorius Irmantas Jankaitis. Šis teatro kūrinys - kameriškai jaukus, šmaikščios nuotaikos ir įvairių sceninių triukų kupinas vaidinimas.


Paragauk Obelynės sodo obuolių ir išrink obuolį „karalių“

Obelynė – tai gamtininko prof. Tado Ivanausko sodyboje įkurtas parkas ir įveistas sodas, valstybės saugomas kultūros paveldo objektas. Sodas gausus įvairių vaismedžių veislių, kurie čia dera ir užaugina nemažą derlių. Edukacijos metu vaikščiojant po sodą, pasakojama Obelynės sodo atsiradimo istorija, rodomi čia augantys skirtingų obelų veislių medžiai, ragaujami obuoliai. Pagal skonį, kvapą ir išvaizdą išrenkamas obuolys „karaliu


Pasaka, kaip universali kultūrinio protėvių paveldo išmintį šiandienai nešanti vertybė, mokiniams bus perteikiama tarpdisciplininių požiūrių sugretinimo būdu - vaikai išgirs pasaką ir joje aktyviai dalyvaus. Programos dalyviai bus įtraukiami į pasakos tėkmę - vertins perteikiamas idėjas ir vertybes, išjaus ir bus skatinami kūrybingai atskleisti jų raidos tarpsniui atpažįstamas pasakos herojų ir savo patirtis bei emocijas. Skirtingos meninės raiškos būdais (improvizuojant, pasitelkiant istorijų pasakojimo metodą, grupinę žaidybinę veiklą bei kūrybingas „pasakiškas užduotis") bus skatinamas mokinių kritinis mąstymas, „teisiant“ ar „teisinant“ pasakos vyksmus, supažindinama su kūrybingais problemų sprendimo, bendrystės mezgimo, palaikymo ir sunkumų išveikimo būdais. Edukacijoje naudojamų inovatyvių priemonių gausa plečiamas bendrasis pasaulio aplink mus ir mūsų vietos po saule supratimas. Be to, kas sumaniau, jei ne pasaka, skatina augančio žmogaus kritinį mąstymą, visu grožiu atverdama takoskyrą tarp gėrio ir blogio, savo ir pavojingo piktadario ir moko veikti ryžtingai, ieškant ir susigrąžinant apgaule išviliotus ar pagrobtus mylimus artimuosius ar šeimą maitinantį stebuklingą stalelį. Kur vaizdingiau, jei ne pasakoje, besivystančiai asmenybei atskleidžiama sąžinės tyrumo, atsakingo veikimo ir širdies skaidrumo vertybės bei puoselėjamas supratimas apie mažo žmogaus dideles galimybes dalyvauti pasaulio bendruomenės sprendimų priėmimo procese, kai visų niekinamas pasakos trečias brolis jaunėlis laimi valdovo karūną.


Muzikinis operos spektaklis "Trys sesutės – Mu, Zi ir Ka"

Muzikinis operos spektaklis
“Trys sesutės – Mu, Zi ir Ka”

Trys seserys Mu, Zi ir Ka nusprendžia dalyvauti talentų konkurse. Vyresnioji Mu - kanklininkė, daug dirba, kad jos užgaunamos stygelės dailiai skambėtų, o ir instrumentą pati pasigamino. Tuo tarpu jaunėlės Zi ir Ka pasaulį sužavėti nori savo balseliais, visaip stengiasi juos ištobulinti – daro kvėpavimo pratimus, prasidainuoja, dar ir vaikus primokina visokių gudrybių, kaip balselį išlavinti. Ir štai jau regis sudainuoja sudėtingiausias arijas, tačiau vieną dieną ima ir susipyksta. Kieno balselis gražesnis, kieno suknelė dailesnė?
Kuo baigsis ši istorija, ar seserys susitaikys ar pasirengs talentų konkursui? Pamatysite ir išgirsite muzikinėje edukacinėje programoje “Trys sesutės - Mu, Zi ir Ka”.

Dainų švenčių metai; NATO ir Europos sąjungos metai


Daugyvenės kultūros istorijos muziejus - draustinis

Šiais laikais neįsivaizduojamas gyvenimas be popieriaus, jis naudojamas visose sferose, bet ar žinome kada, kaip jis atsirado, iš ko ir kaip gaminamas, kokią įtaką jo gamyba daro mus supančiai aplinkai? Popieriaus gamyba – labai įdomus procesas, todėl edukacinio užsiėmimo „Popierius – savo rankomis“ metu mokiniai sužinos kada, iš ko buvo pradėtas gaminti popierius, kam jis buvo naudojamas, kaip jis gaminamas šiais laikais. Šis edukacinis užsiėmimas – tai puiki galimybė ne tik pasigaminti įdomios tekstūros popieriaus lakštą pačiam, bet ir sunaudoti jau nebereikalingą antrinę žaliavą. Iš edukacijos metu pasigaminto popieriaus lakšto, mokiniai galės pasidaryti atviruką, rėmelį, dovanų dėžutę ir pan.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Edukacinio užsiėmimo metu dalyviai turės galimybę pamatyti Zanavykų muziejaus fondų skryniose esančius tekstilės eksponatus, bus supažindinami su kraštui būdingais raštais, spalvomis, audimo ir pynimo tradicijomis. Interaktyvių ekspozicijų pagalba susipažins su audimo amatu. Sužinos kaip kvepia vilna, ekspozicijoje supažindinsime su lino keliu. Darydami pertraukėlę išbandysime juostos pynimo būdą. Užsiėmimo metu kiekvienas galės pasijusti dizaineriu ir sukurti savitą stillių iš pateiktų detalių. Praktinėje dalyje dalyviai  nusiaus ant medinio rėmelio servetėlę , kurią išsineša kaip suvenyrą su savimi. Dalyviai gauna jaunojo amatininko pažymėjimą.


Iššūkis klasei atkeliauja pas Jus!
Komandą kurti nelengva, bet ją formuoti galima linksmai.
Provokuojantys, interaktyvus ir įdomus žaidimai leis patirtį sėkmę dirbant komandoje.  Nedrąsūs ir tylūs čia ras erdvę būti išgirstiems ir pamatytiems, o aktyviems ir nenustygstantiems pasiūlysime jų vertą iššūkį. Diskutuosime kaip prasidėjo ir kuo baigėsi industrializacija, kokie kultūros veiksniai apibrėžia mūsų mokymosi ir darbo modelį bei kokių kompetencijų prireiks ateityje ir kuo čia dėta kultūra.
Jūsų lauks individualios ir grupinės užduotys, kurių metu reikės pasitelkti kūrybiškumą, įsijausti į skirtingas roles, spręsti kūrybinius galvosūkius. Atrasim būdus kaip diskutuoti nenuobodžiai.
Lektoriai užtikrins dalyvių saugumą, mokymosi poreikių atitikimą bei parūpins dalomąją medžiagą su pratimais, kuriuos galėsite išbandyti savo klasėje.


Fenomenais grįsto ugdymo metodas, kuris taikomas šiame užsiėmime, skatina smalsumą ir mokinių savarankiškumą bei kviečia juos stebėjint skirtingus kultūrinius, socialinius ar kitokius įvykius kelti klausimus. Šio užsiėmimo metu vaikai tyrinės meno kūrinius esančius STASYS MUSEUM ne tik akimis, bet ir  kitais pojūčiais – garsu, lytėjimu, kvapu ar net judesiu. Jie bus kviečiami tyrinėti instaliacijas, paveikslus, fotografijas ir filmus per skirtingas jusles ir aiškintis, kaip pojūčiai veikia mūsų suvokimą. Klausimai, tokie kaip „Ką menas gali jausti?“ ar „Kokį garsą skleidžia šis paveikslas?“, padės vaikams išplėsti savo suvokimą apie meno kūrinius ir jų prasmes.

Vaikai įgis šiuolaikinei kultūrai būdingų kūrinių interpretavimo įgūdžių, išmoks susieti savo pojūčius su kūrybinėmis patirtimis. Jie lavins kūrybinį mąstymą, mokysis išreikšti savo jausmus ir idėjas bei kurti remdamiesi ne vien vizualiais įspūdžiais, bet ir sensorinėmis patirtimis. Interaktyvios veiklos, tokios kaip tekstūrų, šviesos ir šešėlių tyrinėjimas, padės ugdyti vaikų pastabumą, vaizduotę ir kūrybiškumą.

Užsiėmimo eigoje vyksianti refleksijos dalis skatins dalyvius dalytis savo įžvalgomis, aptarti, kaip pojūčiai padėjo jiems suvokti meną, ir tobulins jų gebėjimus kritiškai mąstyti bei argumentuoti savo mintis. Be to, vaikai lavins bendravimo įgūdžius, dalindamiesi savo kūrybos patirtimis su kitais.


Edukacinė programa ,,Vai tu žirgeli“  skirta 1-12 kl. mokiniams ir priešmokyklinio amžiaus vaikams.
 ,,Utenos žirgynas“ su savo augintiniais  atvyks pas jus ir praves edukaciją- tai unikali galimybė  prisiliesti prie žirgų. Nuotaikingas edukacijos vadovas - ponas Leonardas, papasakos kam ir kaip  Dievas sukūrė arklį, kuo skiriasi arklys nuo žirgo, sužinosite kiek žirgas turi širdžių, ką reiškia posakiai:  ,,Arklys arklio už dyką nekaso“ ir ,,Netepsi , nevažiuosi“, įminsite mįsles, išmoksite atskirti javus ir sužinosite kokie grūdai suteikia arkliui jėgų, stiprybės, žvilgesio. Sužinosite  kuo žirgai šeriami, kur miega, kaip paruošiami jodinėjimui, kinkymui. Galėsite pamaitinti žirgus skanėstais: morkomis, obuoliais, padėti juos sušukuoti, nuvalyti kanopas, pabalnoti, išvesti pasivaikščioti, nusifotografuoti. Pabandysite ant žirgo atsisėsti, įveiksite baimę, pajusite jojimo malonumą. Mažiesiems  žirgų mylėtojams atvešime  ponius.
Edukacijos trukmė : 90 min.
Kaina dalyviui: 10 Eur
Kontaktai: +37069811285


Edukacija „Palanga legendose ir padavimuose“ kviečia priešmokyklinės klasės ir 1-4 klasių moksleivius leistis į magišką Palangos krašto legendų pasaulį. Vaikai susipažins su žymiausiomis lietuvių legendomis, išgirs nepaprastus pasakojimus apie Eglę žalčių karalienę, Jūratę ir Kastytį, Kęstutį ir Birutę bei Naglio kalną. Kūrybinių užduočių metu jie tyrinės šių legendų paslaptis, spręs mįsles ir atras ryšius tarp praeities ir dabarties. Tai puiki proga smagiai ir prasmingai praleisti laiką, lavinant vaizduotę ir pažinimo džiaugsmą!


Klaipėdos miesto savivaldybės Imanuelio Kanto viešoji biblioteka

Edukacinio užsiėmimo „Simbolis, forma ir knyga“ metu ugdysime mokinių kultūrinį sąmoningumą, kūrybiškumą, kritinį mąstymą ir bendradarbiavimo įgūdžius suteikiant žinių apie rašto atsiradimą, jo priežastis, kaip keitėsi knygos gavybos formos, medžiagos ir priemonės nuo pirmykščių laikų iki išmaniųjų technologijų. Vaikai ne tik sužinos, bet ir patys išbandys įvairias technikas, atskleis savo kūrybinį potencialą ir lavins smulkiosios motorikos įgūdžius.
Edukacinis užsiėmimas sudarytas ne tik iš naudingos ir intriguojančios informacijos perdavimo metodikų, bet ir pripildytas žaidybinių, aktyvaus dalyvių įsitraukimo į programą elementų. Diskusijos – pokalbio metu vaikai dalinsis savo patirtimi ir papildys žinias apie skaitymo taisykles ir higienos ypatumus.


„Skambesio stebuklas“  - tai muzikos ir aktualių šio meno kūrybos priemonių atskleidimas per meno renginį ir edukaciją. Atkreipiamas dėmesys į muzikos kultūrą bei jos raidą, mokslą ir filosofiją, meno raišką.  Renginio turinys skatina asmens atsakomybės ir vertingumo pojūtį. Kompozitorius demonstruoja skaitmeninių technologijų pritaikymą šiuolaikinės muzikos kūrime, kalba apie stygų teoriją, akustiką, muzikos simbolių alegorijas, garso fiziką ir meną.


Edukacinio užsiėmimo metu moksleiviai bus trumpai supažindinami su Velykų tradicijomis ir pagrindiniu jų simboliu - margučiais. Aptariama tradiciniai margučių raštai, jų simbolika, pagrindinės spalvos, supažindinama su margučių marginimu natūraliais dažais. Demonstruojama Vilniaus etninės kultūros centre sukaupta įvairių laikotarpių įvairia technika tradiciniais raštais margintų margučių kolekcija. Antra dalis - praktinė. Padalinamos priemonės: vaško lydymo įrenginiai su išlydytu vašku, mediniai pagaliukai su metaliniais smeigtukais, kiekvienas moksleivis gauna po du virtus kiaušinius baltu lukštu. Padalinami lapai su tradicinių raštų pavyzdžiais. Duodama saviraiškos laisvė, iš pateiktų raštų pasirenkant sau tinkamus. Kiekvienas moksleivis namo parsineš po 2 numargintus kiaušinius.


Užsiėmimo metu susipažįstame su astronomijos pagrindais, Saulės sistema iš mitologinės pusės ir faktais paremtais mokslu. Edukacinis užsiėmimas pradedamas diskusija apie mūsų sampratą apie Visatą, mitologinį jos suvokimą. Aptarus mitinius aspektus pradedame analizuoti mokslinius faktus, atradimus. Mokiniai etapais atlikdami užduotis gaminasi savo Saulės sistemos modelį. Dalyviai komandose ieško išsibarsčiusių planetų, suranda ir pristato įdomiausius faktus, kuriuos užrašo į iš anksto paruoštą Saulės sistemos modelio išklotinę. Atlikus visų Saulės sistemos planetų paiešką sudėliojamas vienas bendras modelis. Kiekvienas mokinys nuspalvina savo gaminama maketą. Atlikus šias užduotis sujungiamos ir susegamos atskiros Saulės sistemos maketo dalys. Edukacijoje siekiama skatinti pažinimo procesą, darbą komandoje, didinti kūrybinį potencialą.


Išvažiuojamasis edukacinis užsiėmimas „JŪROS PLASTIKA. Paplūdimių naujakuriai. Ar jūs pažįstami?“ orientuotas į ekologinio raštingumo gebėjimų ugdymą, aktualizuojant šiukšlių taršos problemas ir pasekmes Baltijos jūros ekosistemai. Edukacinis užsiėmimas yra sukurtas menininko R. Petroff meninės instaliacijos „Jūros plastika“ pagrindu. R. Petroff instaliacija dailia estetika sudrebina pačias giliausias emocijas. Moksliniai argumentai čia įgauna itin paveikias formas. Kontrastas, paradoksas, žodžių žaismas, sugretinimų tikslumas ir originalumas išmuša iš vėžių. „Jūros plastika“ gali užliūliuoti, o tuomet šiurkščiai išplauti, išmesti ant suvokimo, praregėjimo kranto. Eko meninės interpretacijos, patyriminės veiklos leidžia paveikiau kalbėti apie šiukšlių taršos daromą žalą Baltijos jūros ir jos priekrančių ekosistemai bei įsitraukti į sprendimų paiešką. Kūrybiškumą, komandinį darbą bei bendradarbiavimą, skatinančios užduotys padeda ugdyti aplinkosauginės kultūros ir darnaus visuomenės vystymosi įgūdžius. Edukacinis užsiėmimas „JŪROS PLASTIKA. Paplūdimių naujakuriai. Ar jūs pažįstami?“ yra išvažiuojamosios patyriminės ugdymo dienos programos „JŪROS PLASTIKA“ dalis


Panevėžio apskrities Gabrielės Petkevičaitės-Bitės viešoji biblioteka

„Tautiškos giesmės“ atodangos – edukacinis užsiėmimas, skirtas 4-7 klasių moksleiviams. Užsiėmimo metu apžvelgiamas lietuviškos spaudos draudimo laikmetis (1864-1904), to meto leidiniai – spausdinti „graždanka“ (kirilica), knygnešių gabenti lietuviški leidiniai, L. Ivinskio kalendorius, „Varpas“, kurio šeštajame numeryje pirmą kartą buvo išspausdinta „Tautiška giesmė“ ir kt. leidiniai. Didžiausias dėmesys skiriamas Vinco Kudirkos įvairiapusei asmenybei ir jo aktyviai literatūrinei bei visuomeninei-politinei veiklai. Užsiėmimo metu supažindinama su Lietuvos himno istorija, jo giedojimo tradicijomis, analizuojamas „Tautiškos giesmės“ tekstas, žodžių prasmė. Moksleiviai klausosi pasakojimo, himno muzikos įrašo, žiūri ir analizuoja vaizdo medžiagą, atlieka interaktyvias užduotis.


A. Baranausko ir A. Vienuolio-Žukausko memorialinis muziejus

Edukacijos tikslas – skatinti susidomėjimą Mindaugo laikų Lietuvos istorija bei istorinės rekonstrukcijos būdu pristatyti XIII–XV a. Šeimyniškėlių (Vorutos) piliakalnio istorinį kompleksą – vieną didžiausių gynybinių įtvirtinimų Rytų Lietuvoje. Šio tikslo siekiama pirmiausia supažindinant su minėtoje vietoje archeologų rastais radiniais, bylojančiais apie pilėnų gyvenimo būdą bei kultūrą, pilių apgulties techniką ir karybą, ir kuriant asmenines sąsajas su aptariamais objektais, juos asmeniškai pritaikant aktyviose veiklose.
Programa vyksta autentiškoje aplinkoje: šalia piliakalnio atkurtame papilio kieme, apjuostame gynybiniais įtvirtinimais. Numatoma veikla – žaismingi edukatorių pasakojimai, įtraukiantys dalyvius į minėtą istorinį laikmetį, supažindinantys su piliakalnio infrastruktūra – apsauginiais pylimais, papiliu, papėdės gyvenviete, keliais. Pagrindinis dėmesys skiriamas archeologiniams piliakalnio radiniams, galintiems papasakoti apie viduramžių drabužius, papuošalus, kasdieninius reikmenis, pilių statybos įrankius, kario ginkluotę, šarvus ir kt. Mokiniams suteikiama galimybė kiekvieną dominantį eksponatą „prakalbinti“ ir naudojantis mobiliaisiais telefonais, ir juos liečiant bei išbandant: pasimatuojant kario šalmus, šarvus, paimant į rankas kirvukus, ietis ar kalaviją. Su archeologo profesija mokiniai supažindinami praktiškai: aptariami archeologų darbo įrankiai, archeologinėje perkasoje ieškoma iš anksto paslėptų metalinių radinių, surengiama paroda. Programa siūlo ir daugiau aktyvių veiklų, atkuriančių praeities žmogaus veiklos procesus: skiltuvo ir titnago pagalba užkurti ugnį, vyti vikingišką virvę, išbandyti senovinį karių treniruoklį, išmėginti rankos taiklumą mėtant akstį ar šaudant iš lanko, iššauti iš trebušeto ir kt. Programos rengėjai tiki, kad „gyvosios istorijos“ veiklos padeda populiarinti savo krašto istoriją,  formuoja tautinę tapatybę, ir, svarbiausia, ugdo patriotiškumą.


Edukacinis užsiėmimas „Kelmės kraštas: sakmės, etnografija, tarmė“

Sakoma, kad tauta gyva, kol gyva kalba. Todėl gimtąją kalbą reikia saugoti, reikia ja rūpintis. Kelmės krašto muziejuje  3–5 klasių moksleiviams siūlome edukacinę programą „Kelmės kraštas: sakmės, etnografija, tarmė“. Vaikai ne tik  išklausys penkias Kelmės krašto sakmes, bet galės įsitraukti į  sakmių vaidmenų skirstymą, skaitymą ir vaidinimą, susipažins su kelmiškių tarmės ypatumais. Sakmėms pritaikytos muziejaus erdvės: keliaujant nuo vieno dvaro pastato prie kito, per dvaro sales ir svirno ekspoziciją, pademonstruojami dvarininkų ir valstiečių buities daiktai, susiję su sakmėmis. Pasisėmę žinių ar atgaivinę jau turimas, moksleiviai kviečiami, jas pasitikrinti: pasiskirsto į dvi komandas ir lenktyniaudami bando įveikti  įdomius, skirtingo tipo klausimus bei užduotis. Išmokti kažko naujo ar įtvirtinti sukauptas žinias dar niekada nebuvo taip smagu!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


Skaitymo klinika lietuviškoje Šveicarijoje – Sudarge

Šakių rajono savivaldybės viešoji biblioteka

Tik dvi vietovės Lietuvoje – mūsų valstybės susidarymo centras Kernavė ir viena iš stipriausių buvusios Žemaitijos tvirtovių Sudargas, turi po penkis išlikusius piliakalnius – istorinės savo praeities liudytojus. Sudargo penkių piliakalnių kompleksas išsidėstęs 1 km ruože iš rytų į vakarus pagal Nemuno tėkmę. Siūlome jums ne tik pažintinę-edukacinę kelionę po Sudargo apylinkes ir piliakalnius, bet šį tą daugiau... Ką? Jums teks pas mus atvykti, kad savo akimis pamatytumėte nuo Sudargo piliakalnių atsiveriančius vaizdus, savo esybe pajustumėte, kaip tie vaizdai gniaužia kvapą. Jūsų kojos, suskaičiavusios visas aukštyn-žemyn vedančių laiptų pakopas, dar kurį laiką primins Jums apie patirtus iššūkius. Kokius? Visų neatskleisime, bet galime tik užsiminti, kad išnaudosime tarp piliakalnių esantį Basakojų taką. Ne, ne, tik aikčiojant nuo pojūčių paduose juo praeiti būtų per daug paprasta. Pasiūlysime einant dar ir skaityti. Garsiai. Visiems kartu, bet skirtingus tekstus. Mes lankstūs kaip po mūsų piliakalnius vingiuojantys takai, kaip šalia tekančio Nemuno krantai, tad jei norėsite, atsivešite kiekvienas tai, ką patys norite skaityti. Jei norėsite, skaitomus tekstus paruošime mes. Ar kada bandėte garsiai skaityti lipdami laiptais? O gulėdami keliese rate kojomis į vidų? Ar skaitėte medžiui? O gal dangui ar upei? Ar skaitėte garsiai kitam žmogui? Galbūt Sudarge bus pirmasis TOKS Jūsų santykis su knyga, tekstu. Jei norėsite, pasikalbėsime apie pojūčius, emocijas. Jei ne, galėsite neatvirauti, bet parašyti laišką sau tik popieriui patikėdami čia pat išgyventas patirtis. Kad visas Jūsų vizitas nebūtų vien tik iššūkiai, „įžeminsime“ Jus vaišindami nedidelėmis istorinių žinių apie Sudargą porcijomis. Netgi turėsite galimybę jas pasitikrinti sudėliodami dėlionę-galvosūkį apie Sudargą. Mūsų tikslas, kad Jūsų susitikimas su gamta, knyga, istorija ir savimi išlaisvintų nuo stereotipų, kad iš skaitymo klinikos išvyktumėte artimiau susipažinę su savimi.


TYRINĖJU PALANGĄ: VIRTUALI KELIONĖ LAIKU
Edukacinė programa pasaulio pažinimo tema
UGDOMOS BENDROSIOS MOKINIŲ KOMPETENCIJOS
Asmeninė: ugdo pasitikėjimą savimi, analizuoja, dalijasi mintimis, jas išsako auditorijai.
Socialinės: lankydamiesi Palangos TIC kartu su klase dalyvauja bendruomenės ir visuomenės gyvenime.
Komunikavimo: išsako mintis ir išklauso kitų, renkasi tinkamą kalbos stilių.
Pažinimo: klausia ir ieško atsakymų, plečia akiratį, pasirinkta metodologija skatina mokinius stebėti, vertinti ir daryti išvadas.
Kūrybiškumo: įdarbina kūrybiškumą užduočių problemų sprendime, generuoja ir kelia idėjas.

MOKYMOSI UŽDAVINIAI

1. Pamatydami skirtingus Palangos miesto istorijos laikotarpius ir ikonografinę medžiagą mokiniai suvoks kaip keitėsi miesto gyventojų aplinka ir gyvenimo būdas laikui bėgant.
2. Mokiniai bus skatinami palyginti dabartinę ir istorinę Palangą, pakomentuoti kuom skiriasi mūsų ir anuomet gyvenusių žmonių kasdienybė.
3. Bus aptariamas istorinių architektūros objektų vertės ir išsaugojimo svarbos klausimas.
4. Bus siekiama, jog mokiniai galėtų atpažinti ir įvardinti kiek įmanoma daugiau skirtingą funkciją turinčių miesto architektūros objektų (pvz. tiltas, bažnyčia, vaistinė, viešbutis, parduotuvė ir t.t.) ir galėtų papasakoti kuo jie svarbūs miesto funkcionalumui.

VEIKLOS TIKSLAS - supažindinti mokinius su pagrindiniais Palangos miesto objektais ir jų svarba Palangos istorijos ir šiandienos kontekste.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Skaitmeninė kompetencija


Į pinigų pasaulį -  vaikų literatūros ir pasakų keliais

Ar galima pasisemti asmeninių finansų valdymo išminties iš vaikų literatūros pasaulio? Iš populiarių, daugeliui vaikų pažįstamų pasakų ir jų veikėjų? Šiuolaikiniai vaikai mėgsta mokytis smagiai. Dar smagiau, kai aptariamą temą galima išgyventi pasitelkus žinomus pasakų personažus, jų situacijas, klausimus, veiksmus ar net įsijausti į mėgiamų herojų vaidmenis. Taigi, keliaudami pažįstamos literatūros keliais gvildensime aktualius vaikams finansinės kultūros klausimus. Padėsime Emiliui iš Lionebergos atsakyti į jam rūpimą klausimą – „o kaip žinoti prieš perkant, kas yra reikalinga?“. Pasižvalgysime Karlsono palėpėje ir diskutuosime, ar iš tiesų svarbu turėti tiek daug daiktų – susiesime šią temą su tvarumu. Susitiksime su Pepe Ilgakojine ir išsiaiškinsime, ką iš tiesų reiškia skaičiuoti pinigus ir kaip išmintingai apsipirkti. Keliaudami susitiksime su Tiana iš „Princesės ir varliaus", Skrudžu Makdaku, Pinokiu. Kiekvienoje situacijoje atrasime ir aptarsime tvarų, patikimą ir kultūringą finansinės elgsenos sprendimą. Moksleiviai gautas žinias įtvirtins atlikdami kūrybiškas ir praktines užduotis.


Nuo seniausių laikų akmenys žavėdavo Žmogų neįprasta išvaizda, blizgesiu, spalva, skaidrumu, tvirtumu ir retumu. Šalia estetinio poveikio atnešdavo ir naudos, tarnaudavo komerciniams poreikiams bei tikslams. Apie akmenis jau seniai sklinda legendos - neva jie viską prisimena ir viską žino, turi magiškų ir gydomųjų galių. Akmenų įvairovė didelė - kalnų masyvai, lauko rieduliai, prabangiuose papuošaluose blykčiojantys deimantai, karūnose spindintys rubinai, safyrai, smaragdai... Vienus akmenys pakeri savo grožiu ir didybe, kitus - savo ramybe ir tyla. Žmogaus ir mineralų draugystė amžina. Užsiėmimo metu, vaizdinėmis priemonėmis, apžvelgsime mineralų kaip kristalinių uolienų kilmę, susipažinsime su netradiciniu mineralų panaudojimu, praktinė informacija, kaip identifikuoti juos, kaip prižiūrėti, kaip ir kur panaudoti. (Teorinė dalis 25-30 min. ) Iš natūralių pusbrangių mineralų, paruoštų pusgaminių vėrimui, gaminsime sau papuošalą/apyrankę. Pasidarytas papuošalas lieka užsiėmimo dalyviui. Užsiėmime suteikiamos visos darbui reikalingos medžiagos ir priemonės. Dalyviui tereikia ,,atsinešti" truputį kantrybės, lašelį kruopštumo ir spalvingos kūrybinės nuotaikos. (Praktinė dalis 30 min.)